text:
NARAGSAKAN idi nakastreken iti trabaho. Saan laeng a basta panggedan. Makuna a natalged. Nakananama. Ken sigurado a mangipaay iti nalukay nga aangsan ti binangonna a pagtaengan.
Idi, kitkitaennan no kasano ti panangisakadna iti pamiliana. No di la ketdi adda dakkel a tubeng, saan ng adayo a maibanagna iti naimbag a masakbayan dagiti annakda.
Napalalo a yamanna ta iti sumagmamano laeng nga aldawna iti trabaho, nariknanan ti pannakaibilangna a kas kadua, kabadang, ken saan a sabsabali kadagiti nadanonna.
Kasda laeng agkakabsat. Awan ti aglilinnimed, awan agpipinnasagid, awan ti agpipinniltak iti pitak.
No adda maangay a taripnong iti pagtrabahuanda, mariknana ti kinamaymaysada a mangisayangkat itoy iti nagan ti panagkakadua. Ken iti awag ti akem kas adipen ti tisa.
Iti tunggal aramid, awan ti pinnatudon. Akmen ti tunggal maysa ti obligasionna. No makita ti mairana a nawaya ti orasna, tulongan daytoy. Siuukrad ti dakulapda.
Saan ngarud a karkardayo iti grupoda ti ragsak ti panagtrabaho. Agbibinnagada kadagiti parikut; dagiti banag a nasagangda kadagiti adalanda a mabalin a pagsarmingan ti sabali; ken saan a maalumiim ti tunggal maysa a mangibaga ti adda a kapanunotanna kadagiti banag a masapul daytoy.
Adda ngamin dayta pana(n)grespeto, pana(n)gdayaw iti ideya ti tunggal maysa kadakuada. Agkakabsatda ngarud no ar-arigen. Aglalo ket manmanoda laeng. Sangapulo ket maysa pakairamanan ti kangatuan kadakuada.
Nadlawna pay nga awan ti nangato ti patayok ti isbona kadagiti nadanonna. Pudno a panagkakadua ti nariknana.
Mabain ti tunggal maysa a mangipasindayag ti adda kenkuana.
Ngem pudnon sa ‘tay nabasana iti social media ken maus-usar kadagiti teleserye: walang forever.
Iti panaglabas dagiti tawen, dumteng-pumanaw dagiti nagbalin a kakaduada. Ken gapu iti K-to-12, immaduda iti grupo/organisasion.
Nagbaliw ti aglawlaw. Nagrikki daydi nadanonanna a panagkakaduada. Gapu iti social media, rikna a di magawidan, ken pakaseknan ti bukod a pamilia, in-inut a nagadda dagiti anay iti grupoda. In-inut a rimmabanga dagiti pagteng a saan koma a rumbeng a pangrugian ti apuy a manggungtob kadakuada.
Taoda laeng, nupay makuna a rumbeng koma a modeloda kadagiti ubbing, saan a mailaksid kadagiti pagrukopan ti kinatao. Nupay natinggaw latta iti isipda ti akemda kas adipen ti tisa, saan a maliklikan no maminsan ti pannakasayyasayya.
Nariknana, marikriknana a nabingaybingayda itan. Addan bukod a lubong ti tunggal maysa. Rimtab dagiti negatibo nga aw-awid.
Ala, wen, adda pay laeng dayta panagsasarita, panagiinnisem no kasta nga agsasabat ken no nakaimatang ti ngatuenda.
Ngem bin-ig a pammarang. Kinaplastik!
Malagipna la ngarud idi ti sangkakunana no kasta a damagenda no apay a di agpayakar iti mismo nga ilina: Napipia sadiay yanko ta agaammokami. Awan ti agpipinnerdi. Napintas ti panagkakaduami.
Nadamdamagna ngaminen iti ilida, iti alma mater-na, iti kaadu dagiti adipen ti tisa, arigna dida agaammo. Adda grupo ti tunggal maysa. Agpapada ti major, agkakadua. By department.
Ti makadakes, agdidinnillawda iti nalimed. Tsismis, kanigid-kanawan. Makalkal amin a kabassitan a kinatao.
Maysa pay, addada dagiti natayok ti isbona. Dida mangipirpirit iti kapanunotan dagiti ipatoda a nababbaba ngem isuda. Isuda ti kalaingan. Nalaingda pay a mangpabain.
Dagita ti saanna a pagayatan a mai-homebase.
Ngem arigna kasta met itan ti mapaspasamak iti organisasionda. Umad-aduda, rumikrikut ti aglawlaw. Saanen nga agkakatunosan dagiti kapanunotan. Rumtaben ti pudpudno nga ugali a kupikop ti maysanmaysa.
Saanen a nasalun-at ti organisasionda!
Pagaammona, dakkel ti epekto daytoy kadagiti ubbing a naitalek kadakuada.
Kasano pay nga agbalin a produktiboda ita? Pagturongan ti edukasion dagiti adalanda?
No ut-utobenna, bassit laeng a banag ti nagtaudan ti susik dagiti kakaduana. No koma laeng adda dayta panangpakawan iti nagbasol, saan nga adayo a maisubli ti langenlangenda— ti inlaslastogna a langenlangenda.
Malagipna man a ti panagtitipkel dagiti kameng ti maysa nga organisasion, daytoy ti pannakatulbek ti panagballigina.
Iti organisasionda, dayta panagbalin dagiti adalanda iti masakbayan ti makuna a balligida. Bassit man ti katukad dagiti adu nga akemda, saan ketdi a mabaybayadan ti ragsakda no madamagda ti panagballigi iti biag ti nagbalin nga adalanda.
Ngem kasano pay ita ti panagtitipkelda no adda dayta giwang, rikki iti nagbabaetanda?
Iti maysa a panagadal, 20 porsiento kano a nabungbunga ti aramid ti mangmangged a mangipamaysa iti aramidna. Wenno kunaentayo a committed. Ken 87 porsiento a di agikkat iti agdama a trabahona. Ngamin, adda dayta ragsak a marikriknana. Maparegta nga agpanunot iti pagsayaatan ti organisasionda agraman dagiti klienteda.
No maikkat dayta “commitment” iti barukongda, kasano dagiti adalan a klienteda?
Ti panangikumit a namnaminsan ti bagi iti trabaho, agsadag kano iti relasion kadagiti kabaddungalan iti trabaho. Ti naannayas a relasion ti tunggal maysa, kayatna a sawen a nabakbaked, napudpudno, nangatngato ti maparnuay a panangikumit iti bagi nga agtrabaho. A kas nakunan, agbanag a nabungbunga ti serbisio/aramid a maipaay kadagiti mangnamnama a kliente.
Dayta la unay ti kayatna koma. Saan a maaklon ti riknana a maisakripisio ti akemda kadagiti adalan gapu laeng kadagiti susik iti naglabas, wenno iti kinangato ti purua dagiti dadduma.
No kasano a mabukel dayta naannayas a relasion iti maysa nga organisasion, adda kadakuada idi daytan. Laeng, lepleplepan ti pride ti rikna ti tunggal maysa ita.
Pokus. Kasapulan la unay iti maysa nga organisasion. Itundana iti panagballigi daytoy.
Ngem di kad’ idi ket nakatalimudok ti imatangda iti panagbalin ti tunggal adalan a naikumit kadakuada? Sipsiputanda ti tunggal garaw dagitoy, no kasano ti panangagsepda iti mayal-allatiw kadakuada nga adal, ken panangiparikna kadagitoy a kamengda iti organisasion. A napategda iti pannakapataray ti organisasion.
Agbalin a napudno kadagiti ibagbaga. Nariknana idi dayta. Awan panaginkukuna dagiti nadanonna. Agsasao, agpapatangda idi a kasla agkakabsat, awan ti agilimlimed; napudnoda kadagiti ibagbagada. Iti kasta, marikna ti kinamaymaysa. Ti kinnayammet.
Panagtitinnulong. Maysa pay idi dayta a nadlawan ken nariknana. Iti panagbibinnadangda, adu dagiti patangan a naparnuay nga ad-adda a nangpasingked iti panagkakaduada. A kaaduanna, para kadagiti pagimbagan dagiti adalanda.
Naglag-an ti riknana idi. Awanen ti sapulenna pay iti trabahona.
Panagtalek. Maysa pay a napateg a ramen iti naannayas a taray ti maysa nga organisasion. Kas iti panagtitinnulong, nariknana met idi daytoy iti organisasionda. Adda panagtitinnalek, panangrespeto iti kapanunotan ti tunggal maysa. Awan ti mailidlid-i ti ideyana. Silulukat ti tunggal maysa a mangawat itoy.
Isu ngarud a dagiti personal a kabibiagda idi ket naibinglayda iti tunggal maysa. Nangnamnama nga isudanto laeng ti makaammo, makapagiinnadal kadagitoy a pagteng para met laeng iti panagdur-asda kas mannursuro.
Ngem iti mapaspasamak ita iti organisasionda, awan ti idawdawatna no dinto ti pannakakalbit ti puso ken isip ti tunggal maysa a masapul a nasalun-at ti organisasion a paggargarawanda. Awan ti kas iti napudnoda iti maysanmaysa ken adda kappia iti kaunggan.
Awan ngatan ti kararagsakan pay a paset ti panagtrabahona no di dayta mariknana nga adda ayat nga agar-ari iti nagbabaetanda— iti nagan dagiti ubbing a binbinorenda.
Ta ti nasalun-at nga organisasion, agtaud kadagiti kamengna. #


c: text/html

text:
Disiembre 14
Ti Disiembre 14 ti maika-348 nga aldaw ti tawen (maika-349 kadagiti bisiesto a tawen) iti kalendario a Gregoriano. Adda pay 17 nga al-aldaw ti nabati aginggana intono maungpot ti tawen.
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1863 – Arsenio Cruz-Herrera, Filipino nga abogado ken politiko (pimmusay 1917)
Pimmusay[urnosen | urnosen ti taudan]
- 1799 – George Washington, umuna a presidente ti Estados Unidos (naipasngay 1732)
- 2013 – Peter O'Toole, Briton-Irlandes nga aktor (naipasngay 1932)

robotstxt: allowed

filter: keep


text:
VIGAN CITY – Impakaammo ni Vice Mayor Lourdes Baquiran nga impatalged kenkuana dagiti padana a bise mayor ti suportada iti kampania ti Vigan City a mairaman iti New7Wonders Cities of the World.
Segun ken ni Baquiran, inaramatna a gundaway ti miting ti Vice Mayors’ League of the Philippines a nagkampania kadagiti padana a bise mayor ket impatalged met dagitoy ti panangibutosda iti Vigan tapno mairaman iti top 14 finalists iti penultimate stage ti kampania para iti New7Wonders Cities of the World.
Kinuna pay ni Baquiran a naammuanna pay kadagiti bise mayor ti panagkampania ni Konsehal Carlo Medina kadagiti kabaddungalanna a konsehal para iti panangitandudoda iti Vigan iti kampania a mairaman iti New7Wonders Cities bayat ti Philippine Councilors’ League meeting a naaramid met itay nabiit.
Itay Hulio 7, nairaman ti Vigan a maysa kadagiti 21 finalists para iti New7Wonders Cities of the World.
Makissayan ti bilang dagiti finalists iti 14 inton Oktubre 7 santo ti pinal a New7Wonders Cities inton Disiembre 7.#


text:
Lokasion ti Kanal Panama a nagbaetan ti Pasipiko
(baba) ken Karibe
(ngato), nga adda ti kanal ti tengnga a ngato
Ti Kanal Panama (Espaniol: Canal de Panamá) ket maysa a 77.1-kilometro (48 mi) kanal ti barko idiay Panama a mangikapet ti Taaw Atlantiko (babaen ti Baybay Karibe) idiay Taaw Pasipiko. Ti kanal ket lasatenna ti ballasiw ti Ismo Panama ken daytoy ket nangruna a pamay-an para iti sangalubongan a maritimo a panagtagilako. Adda dagiti kandado ti tunngal maysa a gibus a panagawitan kadagiti barko a mangipan idiay Danaw Gatun (26m ti ngato ti lessaad ti baybay) nga inus-usar idi tapno mapabassit ti nasken a bilang ti trabaho para iti lessaad ti baybay a panagikapet. Dagiti agdama akandado ket 33.5 metro ti kalawana ngem adda dagiti baro ken dakdakkel a naisingasing.
Ti panagobra iti kanal, ket nangrugi di 1881, ket nalpas idi 1914, a nangaramid kadagiti barko a mangliklik ti panaglayag ti adayo a dalan ti Sara ti Rawis ti lawlaw ti akin-abagatan unay nga ungto ti Abagatan nga Amerika (babaen ti Dalan Drake) wenno ti panagdaliasat ti napeggad a dandanum ti Lingsat Magallanes. Maysa kadagiti kadakkelan ken karigatan nga inhennieria a gandat a naaramid, ti Kanal Panama nga apat ket nagpakabael para kadagiti barko nga agbaniaga ti nagbaetan ti Atlantiko ken Taaw Pasipiko iti kagudua ti oras a nasken idi. Ti as-asideg, naparpardas, nataltalged a dalan idiay Laud nga Aplaya ti Estados Unidos ken dagiti pagilian idiay igid ti Taaw Pasipiko ket mangpalubos kadagita a lugar ti agbalin a nasaysayaat a maitipon ti ekonomia ti lubong.
Iti las-ud ti daytoy a panawen, ti panagtagikua ti teritorio nga itan ket ti Kanal Panama ket tagikua idi ti Colombia, dagiti Pranses ken idi kuan ket dagiti Amerikano sakbay a tinengtengngel babaen ti gobierno ti Panama idi 1999. Ti Kanal Panama ket makakitkita ti ngimmmato a tinawen a trapiko ti agarup a 1,000 barbarko idi naglukat idi 1914, aginggana kadagiti 14,702 a barbarko idi 2008, ti kinaududi ket nagrukrukod ti dagup a 309.6 a riwriw Kanal Panama/Unibersal a Sistema ti Panagrukod (PC/UMS) tonelada. Babaen ti 2008, adda ti adadu negm 815,000 a barbarko ti limmasat ti kaunegan ti kanal, nga adu kadagitoy ket dakdakkel ngem dagiti kasisigud a nasirmata dagiti nagplano; dagiti kadakkelan a barko a mabalin a makalasat ti kanal itan ket makunkuna a Panamax.[1] Ti Amerikano a Kagimongan dagiti Sibil nga Inheniero ket ninagananda ti Kanal Panama a kas maysa kadagiti pito a siddaaw ti moderno a lubong.[2]


text:
STO. DOMINGO, Ilocos Sur – Agbalor iti sumurok kumurang P200,000.00 ti dimmapo idi nauram ti balay ti maysa a trabahador sadiay Barangay Nambaran ditoy nga ili idi parbangon ti Mayo 7.
Maysa nga Edmund Tadios, residente iti nadakamat a barangay ti nangireport ken ni Barangay Kagawad Anastacio Tadios a maur-uram ti balay ni Norman Tadios y Tabil, 32, naasawaan, ken trabahador.
Nairana met nga agpatpatrolia iti nadakamat a barangay dagiti polis a pakaibilangan da SPO2 Benito T Ponce Jr and SPO1 Mario Fagela Rebollido ket tinawaganda ti Bureau of Fire Protection ti Sto. Domingo. Nagresponde pay ti BFP, San Ildefonso para iti pannakasebseb ti uram.
Di pay ammo ti nakagapu iti uram. Mapapati nga awan ti aggigian iti nasao a balay iti dandanin makabulan idi mauram daytoy.#


text:
SAN CARLOS CITY – Kasungani ti delegasion ti DepEd Division of Ilocos Sur ken ti Vigan City Division, nakurang a tallopulo a medalia ti inyalat ti Candon City Division iti kalkalpas nga Inter-Regional Athletic Association (IRAA) a naangay iti San Carlos City itay nabiit.
Kinuna ni Alex Razo, agdama nga education supervisor ken sports coordinator ti Candon, malaksid iti 15 a balitok, nangabak ti Candon City iti 6 a silver ken 7 a bronse wenno iti kadagupan a 28 a medalia.
Kinunana a da Rhealyn Pascua, Junelle Gallebo Generose Razo ken Jessica Canero, agraman ti 11-man team ti football ti nangibayog iti Candon iti kalkalpas a paay-ayam ti IRAA a nakisalipan dagiti agbasbasa iti elementaria ken high school iti intero a rehion.
Kas ninamnama, balitok a medalia ti inyawid ni Rhealyn, standout iti Manila Youth Games a naisayangkat idiay Manila, iti triple jump; ni Junelle Gallebo iti 200 meter dash; ni Jessica Canero iti 800 meters, ni Generose a gapgapuna itay laeng napan a tawen idiay Indonesia, iti chess, idinto a nagkampeon ti football team kalpasan nga inlugesna dagiti amin a kinasangona.
Kinuna ni Razo a dakkel ti suporta nga impaay ti Candon City government babaen ti panangidaulo ni mayor Allen Singson, agraman dagiti coaches a nangtarabay kadagiti ubbing.
“No ad-adu nga atleta ti naipatulod, ad-adu nga events ti nakisalipanda ket ad-adu koma ti medalia nga insangpet ti delegasion,” kinuna ni Razo.
Iti sabali a bangir, nagsagrap iti pammabalaw dagiti sports officials ti Vigan City Division gapu iti panagkissayda kadagiti atleta, makalawas sakbay ti ipapanda pannakipartsipar iti IRAA iti baet a nakasaganan dagiti atleta a mapan makisalip.
Kangrunaan a rason ti sports coordinator ti dibision nga agkurkurang ti pundo a busbosen ti delegasion.
Manipud iti 362 nga atleta, nagbalin laengen a 234 ti bilang ti delegasion a napan nakisalip iti IRAA.
Ngem kinuna ni Mayor Ferdinand C. Medina a saan a husto nga agkurkurang ti pundo no di nagbiddut dagiti sports officials ta nagalada iti players nga immuna sada indatag ti budget sumagmamano nga aldaw sakbay nga agluas ti delegasion.
Agdagup iti P400,000 ti inted ti city government a gastuen ti delegasion iti pannakidinnayona iti sports iti IRAA.
Nagun-od ti Candon City ti maika-10 iti medal standing idinto nga adda ti Vigan City Division iti maika-13 a puesto. Agpada met a maika-8 ti ranggo ti elementaria ken sekundaria ti dibision ti Ilocos Sur.


text:
Sausset-les-Pins
Ti Sausset-les-Pins ket maysa a komuna ti Bouches-du-Rhône a departamento idiay akin-abagatan a Pransia.
Lokasion[urnosen | urnosen ti taudan]
Daytoy ket asideg idiay Carry-le-Rouet, isu a daytoy ket aginggana idi 1908 dagitoy dua a prurok ket saanda a husto a nabeddengan. Iti pay maipatinayon, daytoy ket 35 km a kaadayo manipud idiay Marseille, ken42 km a kaadayo manipud idiay Aix-en-Provence.
Klima[urnosen | urnosen ti taudan]
Ti tabla dita baba ket mangipakpakita kadagiti temperatura ken panagtudtudo para iti paset ti panawen ti 1971-2000 :
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Sausset-les-Pins iti Wikimedia Commons


text:
KUMPAS iti kannigid ken kannawan, kumpas a pangato ken pababa, kumpas a patag-ay. Ngem, saan a daytay kumpas nga overacting no di tay kumpas a kasapulan no adda balikas a nadagsen wenno nasken nga iyunay-unay. Kas no “lumabantayo!”, baliksen a nakangato ti nalukot a gemgem. Emphasize by means of action.
Liklikan met nga ibulsa dagiti ima iti pantalon, ikabil iti likod wenno agbaniekes. Sangkadagullit ni Kris Aquino dagitoy a palagip kadagiti kasasaona. Paset dagitoy a palagipna ti nasamay nga speech and oral communications.
Nasken a liklikan ti panagdalikepkep, panangay-ayam kadagiti ramay, panangritturittuok kadagiti ramay wenno panangay-ayam iti bolpen wenno lapis ta adda di naimbag nga impression kadagitoy. Posible ng ipakpakitam ti nerbiosmo wenno dika sisasagana kadayta a tallaong wenno gundaway. Nasken a nawaya nupay adda limitasion dagiti ima. Daydiay kannigid, saan a makadanon idiay kanawan, kasta met daydiay maysa.
Agaramat dagiti nalaing nga orador iti nadumaduma a kumpas a mangidagsen iti kayatda nga ibaga. Tumulong dagitoy a kumpasda a mangipalawag iti sawenda tapno nadardaras a maawatan dagiti agdengngeg. Daydiay kumpas ket ipakitana, iladawanna, iyebkasna ti idea wenno kaipapanan ti isawangna. Kumpas a mangibati iti rikna, ugali ken galad ken talugading ti agsasao.
Ti kumpas ket maysa a bisual a pangguyugoy kadagiti dumdumngeg tapno makipartisiparda iti inka panagsao.
Uray pay dagiti agdaniw ket buyoganda pay iti kumpas, saan? No maaramat ti kumpas iti daniw, nasamay ngarud a pangguyugoy iti aniaman a kita ken klase ti panagsao.
Aramatenda ti kumpas a mangguyugoy uray pay iti musika, saan kadi? Kasta ti kabileg ti kumpas.
5. Tignay.
No tignay no kuna, dagiti gunay ti bagi, mata, agong, ekspresion ti rupa, ken no ania la ditan. No naliday, siempre, makasangsangit ti ekspresion ti rupa. No naragsak, naragsak ti rupa, saan?
Tignay. Kanayonan daytoy ti kumpas dagiti ima.
No kuna ti agsasao ti “Diak ammo”, ania ti aramidenna? Siempre, manglangit daytoy santo agkudkod. Bisual a ladawan ken panangiyebkas dayta iti “saan nga ammo” ken kinaawan iti ammo.
Adda pay daydiay nasken nga umaddangka iti pasango kas tulong iti bisual a panagilawlawag iti idea wenno imbalikas. Kas pagarigan koma: “Intayo!” kunam, siempre, kasapulam ti umaddang iti maysa nga agpasango kas bisual a ladawan ti insawangmo.
Adu dagiti tignay a nasken met nga ikkan iti preperensia tapno mailawlawag a naimbag ti idea.
Dagitoy a lima ti talugading ti nasamay a panagsao.
Ta ania ngamin aya dagiti panawen nga inka agsao?
Inteview? Job interview? Exit interview? Counseling interview? Diagnostic interview? survey interview? Media interview (broadcast ken press)? Sales interview? Dayta laengen job interview, no dika nalaing nga agsao, nungka a makastrekka iti trabaho!
Bitla. Speech. Ania nga speech? Debate? Ay, adu!
Kansion. Daniw. Ken adu iti panawen a maikkanka iti tiansa nga agsao. Isu a nasken ken kasapulan ti inka panagadal no kasano nga agsaoka iti nasamay.
Dayta laengen job interview ket iladawanna ti dua nga agsasao. Prinaktis ken inadal ti tunggal maysa ti akemna sakbay a dimteng dayta a gundaway. Saan laeng a ti agsapul ti trabaho ti nagpraktis iti sawenna. Uray dagiti interviewer ket inadalda dagitoy. Asino aya dagitoy nga interviewer iti panagserkan iti trabaho? Dagiti HR wenno human resource specialist. Uppat a tawen a nagadal dagitoy iti human relations ken/wenno psychology.
Kasano ti sumungbat iti job interview babaen ti panel? Ken kasano ti makipartisipar iti panel discussion wenno kameng ti panel interviewer?
Sabali ti sumrek iti trabaho a maysa laeng wenno saggaysa ti papanan a lamisaan a manginterbio. Sabali met ti panel. Iti panel, agsisinnublat dagiti agsaludsod. Napadasakon daytoy idi nagaplayak iti trabaho iti UP-Baguio. Siamda.
Kasano ti sumungbat iti media interview? Ania ti aramiden ti media sakbay nga aginterbio?
Kasano ti makidebate? Kasano ti agsao iti debate?
Kasano ti agbitla? Ania a bitla? Bitla no sika ti agkampania iti butos? Bitla no sika ti guest speaker? Ania ti klase a pag-guest ispikeram?
Ammom kadi no ania ti kayat a sawen ti exit interview? Apay a nasken a mapasamak ti exit interview?
Ti sales interview? Dagiti makunkuna a nagadal wenno adda ammona maipapan iti panaglakuan. Mnn… kasano ti panagsao ditoy?
Ania ti makunkuna a diagnostic interview? No dimo ammo ti isungsungbatmo iti diagnostic interview, nungka met a maagasanka! Kasta met laeng iti counseling interview.
Ay, adu dagiti panawen nga inka agsao. Ngem ituloytayonto iti sumaruno….
(Adda tuloyna)


text:
NARVACAN, Ilocos Sur – Naideklara a natayen ni Corazon Martinez, 76, balo, taga-Pinamalayan, Oriental Mindoro idi maidanon iti Central Ilocos District Hospital ditoy gapu iti grabe a sugatna gapu iti pannakadungparna iti van iti Barangay Limmansangan ditoy nga ili.
Iti inbestigasion ti polis, bimmallasiw iti kalsada ti baket kalpasan a dimsaag iti naglugananna a bus ngem sumungaden ti Starex van a minaneho ni Elmo Baptista, 50, baro, residente iti Barangay 8, San Nicolas, Ilocos Norte ket nadungpar ti biktima a puon ti nakaipuruakanna.
Boluntario a simmuko ti drayber iti Bantay police sa naipaima iti Narvacan police.#


text:
Naireport a 500 a residente ti Poro, Magsingal ti nagbakuit iti ili ken iti People’s Coliseum iti Sto. Domingo gapu iti panagdinakkel ti danum iti barangayda.
Aganay a 31 a pamilia wenno nasurok a 150 a tattao ti naibakuit manipud iti Sta. Catalina gapu iti layus.
Maysa ti naireport a natay a babai iti Sta. Maria, Ilocos Sur gapu iti pannakatnagna manipud iti motorsiklo a minaneho ti asawana iti kanal.
Nadadael ti linia ti elektrisidad ket nagpukaw ti koriente iti adu a lugar iti probinsia a pakairamanan ti Vigan City ken kaparangetna nga ili.
Idi Oktubre 6, nagtalinaed ni Bagyo Pepeng iti yanna a kasla adda tagtagiurayna.
Segun iti maysa a lokal a forecaster, nagtalinaed ni Bagyo Pepeng iti yanna gapu iti panangguyod ti Bagyo Quedan a simrek iti area of responsibility ti pagilian idi Oktubre 5.
Iti immun-una a pakdaar ti Pag-asa, posible a tumipon ni Bagyo Pepeng ken ni Bagyo Quedan sada agmaymaysa a pumanaw iti pagilian ngem saan a napasamak ti panagtipon dagiti dua a bagyo.
Idi Oktubre 7, nagbaw-ing ni Bagyo Pepeng ket sim-manglad iti daga iti maikadua a gundaway sa nagin-inayad nga agturong iti direksion ti Apayao ken iti Cordillera. Nupay kimmapsut ni Bagyo Pepeng, nagtalinaed ti Signal No. 2 iti Ilocos Sur, Apayao, Abra, Ilocos Norte ken Mountain Province ken nagsagaba dagitoy iti bayakabak ken angin.
Ngem nagbaliw manen ti direksion ti bagyo ket nagsubli iti Cagayan kalpasan nga immagibas iti asideg ti Isabela a nangisangbayanna iti nakaro a layus kadagitoy a probinsia. Rimmuar ti bagyo iti Cagayan, nagtalinaed manen iti puestona iti baybay sa idi Oktubre 8, naginayad a nagpalaud iti direksion ti Laoag City a nagsagrapan latta ti Ilocos Norte ken Ilocos Sur iti bayakabak ken napigsa nga angin.
Iti maikatlo a gundaway, nag-land fall ni Bagyo Pepeng ket limmabas iti Ilocos Sur, sana indaknir ti napigsa a tudo ken angin iti La Union ken Pangasinan ken pakairamanan ti Benguet, Baguio City ken kabangibangna a probinsia ket iti nagmalem, naglak-am dagitoy a lugar iti nakaro a tudo ken angin ken nakaro a layus.
(Adda tuloyna)


text:
Wikipedia:Dagiti alagaden ti tungtungan a panid
Ti panggep ti tungtungan a panid ti Wikipedia (a maserrekan babaen ti tungtungan wenno pagtungtungan nga etiketa) tapno makaited ti lugar para kadagiti agur-urnos tapno matungtunganda dagiti panagsuksukat kadagiti mainaig nga artikulo wenno panid t proyekto. Dagiti tungtungan a panid ti artikulo ket nasken a saan nga usaren dagiti agur-urnos a kas entablado para kadagiti kinabukukodan a pakaimatangan iti maysa a suheto.
No dagiti panid ti sabsabali a nagan ti espasio ket mausar para iti nagbaetan a pannakitungtung ken pannakisinnarita dagiti agar-aramat, maipakat met laeng dagiti isu met laeng a banag ti panagusar.
No agsursurat kadagiti tungtungan a panid, adda dagiti naisangsangay nga arngian a saan a produktibo, bayat a dagiti dadduma ket mangikeddeng kadagiti nasayaat a panagurnos. Dagiti kangrunaan a pateg ti tungtungan a panid ket dagiti pannakisinnarita, panagraem ken panangimutektek. Dagiti sumaganad a listaan ket naidesinio tapno makatulong kadagiti ti nasayaat a panagusar dagiti Wikipedista kadagiti tungtungan a panid.
Amin nga alagaden ditoy ket maipakat pay kadagiti tungtungan a panid ti Wikipedia.


text:
Pammaneknek ti pito nga Elf a nagparada iti abagatan ti pagdadayoan a nagbunag/agibiahe ti ayup. Impeksa ti maysa a Trader a gimmaget ita dagiti traders iti pannakagatang/pannakalako dagiti mai-Dayo nga ayup. Innayonna a saan nga indibidual laeng ti mabenepisiaran kadaytoy a panagbuelo ti Dayo no di ket iti amin a makipaset iti operasionna ken uray dagiti koridor.
Iti sabali a bangir, kalikaguman pay dagiti traders nga ipromot ti Dayo-Cabugao kadagiti kabangibang a Dayo a pappapananda ken ag-surbeyda iti sabali a lugar a paggatangan ti nalaklaka ngem nakalidad nga ayup a pakasubbotanda ti bannog ken puonanda.
Maragsakan ken agyamyaman dagiti traders ken koridor ta adda latta a tumartarabay dagiti opisiales ti Cabugao Livestock Traders Association ken dagiti Opisiales Lokal iti kada Sabado a kaaldawan ti Dayo ti Cabugao. # (Web In-Action)


text:
CANDON CITY – Miniting ti city health office ditoy dagiti guest relation officers nga agtratrabaho kadagiti beerhouses tapno mabagbagaan ken mapalagipanda mainaig iti sexually transmitted diseases (STD).
“Limmobo ti HIV cases iti sangalubongan, ket ammotayo ditoy Candon nga adda red houses, gapuna a masapul a mapalagipan dagiti GROs,” kinuna ni Dr. Narciso Ramos, city health officer ditoy.
Kinuna ti doktor a mamindua iti makabulan a matsek-up dagiti GROs tapno masiguro nga awan ti sakitda nga STD.
Innayonna a namiting dagitoy tapno maipasagepsep kadakuada ti risgo ti trabahoda ken iti obligasionda tapno dida agiyakar no adda sakitda nga STD.#


text:
Pagsasao nga Italiano
Ti Italiano[3] ( italiano (tulong·paammo) wenno lingua italiana) ket maysa a Romanse a pagsasao a kaaduan ti agsasao idiay Europa: Italia, Suisa, San Marino, Siudad ti Batikano, babaen dagiti minoridad idiay Malta, Monaco, Kroasia, Eslobenia, Pransia, Libya, Eritrea, ken Somalia,[4] ken babaen dagiti emigrante idiay Kaamerikaan ken Australia. Adu kadagiti agsasao ket patneng nga agsasao ti dua a pagsasao iti pagalagadan nga Italiano ken dadduma pay a rehional a pagsasao.[5]
Dagiti nagibasaran[urnosen | urnosen ti taudan]
- ^ a b Eurobarometer – Dagiti Europeano ken dagiti pagsasao daPDF (485 KB), Pebrero 2006
- ^ Hammarström, Harald; Forkel, Robert; Haspelmath, Martin, dagiti ed. (2017). "Italian". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Rubino, Carl Ralph Galvez (2000). "Italiano". Ilocano Dictionary and Grammar: Ilocano-English, English-Ilocano. University of Hawaiʻi Press. p. 228. ISBN 978-0-8248-2088-6.
- ^ Ethnologue a reporta para ti daytoy a pagsasao a kodigo:ita (Italy) – Gordon, Raymond G., Jr. (ed.), 2005. Ethnologue: Dagiti Pagsasao iti Lubong, Maika sangapulo ket lima nga edision. Dallas, Tex.: SIL International. Online a bersion
- ^ Dagiti pagsasao iti Italia - Ethnologue - Dagiti Pagsasao iti Lubong - Karbengan ti kopia © 2010 SIL Internasional.


text:
NAGPATNGA dagiti uleg iti tengnga ti dua nga agpa a lipit a salogan ken sang-atan iti waig. Lipit a kungkong nga aguneg iti nasurok a dua katao. Nakangato ti ulo ti maysa kadakuada a kunam la no sidadaan a tumukkaw; ket iti likudan daytoy, nakakul-ob ti maysa pay a kobra nga agtirtiritir a kunam la no marigatan. Kadagiti teppang ti lipit, naguyaoy ti ad-adu pay nga uleg.
HISSSSS! HIIISSS! Nainayad ti uyas ti dakkel a kobra nga agturong kenka, ket iti agsumbangir a teppang, mangrugin nga agtinnag iti salogan dagiti dadduma pay nga uleg.
Inibbatam, Alicia ti basket ket impennekmon ti nagtaray a nagsubli iti waig. Nanglikawka.
“NI MANANG ALICIA! Daradara ni Manang Alicia!” nangngegmo ti pukkaw ni Bitoy nga agtawen ngata iti pito a nakakita kenka nga agas-asug iti sirok ti lanuti iti babaen ti purok. Nakitam nga uray la pagduaan ken ilagto ti payapay ken pukkaw ti ubing kadagiti lima a babbaro a nakatugaw iti papag iti sirok ti sarguelas iti sanguanan ti kalapaw da Lando. Nakitam a nagtataray dagiti lallaki a sumalog kadagiti tinukad a bangkag.
“Ania ti napasamak?” ni Lando ti kaunaan a nakagteng.
“Aganakak san…”
“Ipantayon idiay balayda!”
“Ayabanyo ni Apong Chelong!”
Sinakruynaka ni Lando ket nariknam, Alicia, ti tibker dagiti piskel dagiti takiag ti baro. Nabayog ken natibker a barukong, barukong a saan laengen a namnaminsan a napadasam metten a nagsadagan. Nariknam ti panangilala ken panangigigir ti baro kenka. Naangotmo ti pay-od a nangbaklay iti ngayed ken kappia ti kabambantayan ti Kayapa. Ngem dimo maperreng, Alicia, dagiti madanagan a mata ti baro: marunawka, Alicia, marunawka…
MARUNAWKA kadagiti agbalbalikas a mata ni Agapito Sandoval nga amom. Kasla maal-alino a mangmatmatmat iti pakabuklam, Alicia. Lalo ita a malem a duduakayo iti balay. Dagiti mata a kasla agal-alunos, a kasla nabisinan.
Ngem dimo inkaskaso ti amom, Alicia, nupay inaponannaka met iti kebbakebba. Pilit nga isekseksekmo iti isipmo a saan ngata a maaramid ti amom a lalaki ti saan a nasayaat. Napintas ti asawa daytoy a mangimaton iti negosioda.
“Isabela ti apiliedom?”
“Wen, manong.”
“Adda nobiomon?”
“Adda idiay probinsiami, manong?”
Nagtungtung-ed ti amom. Kasla agpampanunot iti nauneg. Sa manen kasla mangal-alunos ti panangkitana iti napudaw ken nawasnay a lakkom, Alicia, sa limneken iti nganga ti ridaw.
Timmayok ti isipmo sadiay probinsia.
“Annay!” Dimo naannadan a naiwa ti kannigid a tammudom bayat ti panagiwam iti sibuyas. Kellaat a nagbayo dagiti barukongmo iti pannakakitam iti tammudom a daradara, daradara…!
“DARADARA ni Alicia…!” impukkaw ni Lando a napartak dagiti askawna.
“Lando…” kunam laeng iti nakapsut, ngem dimo naibalikas ti pakawanennak koma. Awan ti turedmo a mangiyebkas kadayta a balikas.
Kaayan-ayatmo ni Lando. Saannaka idi a palubosan a mapan idiay Manila tapno sumrek a katulong. Ngem inrasonmo nga agsublinto met laeng. Mapanka sadiay Manila a mangged. Ken agurnong. Nagsublika nga agpayso ngem masikogkan.
Indissonaka ni Lando iti papag a kawayan iti sipi.
Maarakattot ti inam. Madanagan. Lalo a nariknam ti sugat iti kinataom.
“Kunakto pay ngamin a dika mapan!”
“Dagidiay agassawa a kobra a nangkagat ken daydi manong. Nakitak ida…”
Nagtitinnalliaw dagiti lallaki a simmurot kadakayo.
“Kinagatdaka?” kuna ti inam.
“Nakatarayak…”
“Nakakitaam?” kuna ni Lando.
“Idiay salogan dita waig.”
“Kakadua! Isaganayon dagiti eskopeta ken maloyo! Intayon!”
“Papananyo?” nagdamag ti ina ni Alicia.
“Patayenmi dagidiay a kobra!” kinuna ni Lando ket immirteng pay dagiti masel ti nasabang a pammagina iti tayagna a lima a kadapan ken pito a pulgada. Nagranekrek dagiti datar ken ti lima a pangal ti agdan iti panagdardaras dagiti lallaki.
“Saan! Diyo patayen ida! Lando, maasianka koma!”
“MAASIANKA koma. Awan basol dayta sikogmo iti napasamak kenka,” kuna ti baket a nangigawid kenka iti itatapuakmo koma iti rangtay iti naapres ken nauneg ken nakarugrugit a Karayan Pasig. “Agbutengka iti Dios, balasangko! Saan a dayta ti sungbat iti parikutmo!”
“Masikogak ket kayatkon ti matay,” nakunam iti nangigawid iti imam. Tinaliawmo dagiti sumagmamano a tattao nga agus-usioso. Naganug-og ken nangapputka.
Nagdisso iti abagam ti narusanger ken kulbeten nga ima. Indumudommo ti ulom iti barukong ti baket idi awidennaka. Inkarkaromon ti naganug-og. Iti aglawlaw nangngegmo ti palakpak ken riaw. Riaw…
RIAW dagiti lallaki nga umad-adayo ti maalingagmo, Alicia. Nariknam ti sugat ti kinataom. Kayatmo nga igawid dagiti babbaro. Kayatmo iti bumangon a tumamdag iti tawa tapno pukkawam dagiti lallaki a dida patuloyen ti panggepda ngem nasakit unayen ti tianmo ken nariknam ti nabara a likido nga agayus iti puertam. Nagasugka.
Adda pay la kadi panagayatmo ken ni Lando? Wen, mariknam daytoy. Uray ni Lando ket irengrengrengna pay laeng ti ayatna. Ngem dimo kayat, Alicia, nga awaten ti panagsinnubliannanyo. Mabainka iti sigud a kaayan-ayatmo.
Danapeg ti agdardaras a limmaem ti naalingagmo. Ti partera.
“Agidadangkan a, mari!” kinunana.
“Madaman!” timek ni inangmo iti kusina.
Iti panagpakusina ti partera, dagiti paningkiten a matam, Alicia, ti naisurot.
(Adda tuloyna)


text:
Naga, Camarines Sur
Ti Siudad ti Naga ket maysa a maika-2 a klase a siudad iti probinsia ti Camarines Sur iti Filipinas.
Dagiti baranggay[urnosen | urnosen ti taudan]
Ti Siudad ti Naga ket nabingbingay a politikal kadagiti 27 a barbaranggay.[2]
- Abella
- Bagumbayan Norte
- Bagumbayan Sur
- Balatas
- Calauag
- Cararayan
- Carolina
- Concepcion Grande
- Concepcion Pequeña
- Dayangdang
- Del Rosario
- Dinaga
- Igualdad Interior
- Lerma
- Liboton
- Mabolo
- Pacol
- Panicuason
- Peñafrancia
- Sabang
- San Felipe
- San Francisco (Poblacion)
- San Isidro
- Santa Cruz
- Tabuco
- Tinago
- Triangulo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Sur". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Friday, August 17, 2012
4-H CLUB TI BARANGAY BACLIG, NABUANGAY
Cabugao, Ilocos Sur – Naorganisar ti asosasion dagiti out-of-school youths ti Barangay Baclig, Cabugao, Ilocos Sur idi Agosto 16, 2012 iti mismo a Barangay Hall ti nadakamat a lugar.
Indauluan ni Mrs. Joenah G. Sevilleja, Municipal 4-H Club Coordinator ti nangmiting kadagiti agtutubo ket nailawlawag ti panggep ti programa ti Departamento ti Agrikultura (DA) a mangtignay kadagiti saan nga agbasbasa nga agkabannuag a makigamulo iti aramid-agrikultura a tumulong a mangpadur-as ti bagida, komunidad-da ken ti ilida.
Timmarabay met da Kagawad Mario Morales, Chairman, Committee on Agriculture ke Barangay Secretary Tony Sabio iti nasao nga organizational meeting.
Napagkaykaysaan ti pannakaakreditar ti asosasion iti barangay, Munisipio ken ti pannakairehistrona iti DOLE tapno maprobitsarda ti pagsayaatanda kadagiti amin nga ahensia a maseknan a makatulong ti panggepda a 4-H Club.
Dagiti napili nga opisiales ti asosasion ket isuda: Richelle Cabasug, Presidente; Kevin Tabula, Vice President; Roldan Tadili, Secretary; Sisanta Tabil, Treasurer; Marvin Tabil, PIO ken Mark Anthony Pichay, Auditor. # (Web In-Action)
Posted by Bayan ng Cabugao, Ilocos Sur at 4:16 PM
Subscribe to: Post Comments (Atom)


text:
VIGAN CITY – Ti pammabasol a panagtakaw iti kalding ken panagkammel iti lapat ti masa ken panagkidnap ket maysa a pammadpadakes iti kasoldaduan, daytoy ti imbatad ti maysa nga opisial ti Philippine Army kas reaksionna iti waragawag ti New People’s Army a dagiti soldado ti nagisayangkat kadagitoy a panagabuso.
Iti interbiona iti DWRS a naipatangatang iti programa ni Jun Ramos a Barangay Brigada Commando, kinuna pay ni Staff Sargeant ti Philippine Army Marcelo Garcia a maysa a diversionary tactics tapno madadael ti imahe ti 50th Infantry Batallion ti pablaak ti Alfredo Cesar Command a ti kasoldaduan ti akin-aramid iti naireport a panagdadawat iti taraon, panagtakaw iti dingnguen, panagkalap iti lapat ken panagburas iti bunga ti mangga ken adda iti likudan ti panagpukaw ti maysa a mannalon a residente iti Barangay Poblacion, Salcedo, Ilocos Sur.
Naireport a nagpukaw ni Nicolas Ramos, residente iti Barangay Poblacion, Salcedo, Ilocos Sur idi pay la Hulio 28, 2010 a mapapati a kinidnap dagiti armado a tattao nga itudtudo ti militar a kameng ti New People’s Army.
Iti privilege speech ni Sangguniang Panlalawigan Member Robert Tudayan bayat ti sessionda idi Agosto 21, impalgakna ti naidanon a report kenkuana nga adda 20 nga armado a tattao nga agdakdakiwas kadagiti sumagmamano a barangay ti Salcedo, Galimuyod ken Santa Lucia a nagpabigbig a kameng ti NPA a nagdawat iti bagas ken dadduma pay a taraon, nagburasda iti mangga, ken nagkammelda kadagiti lapat iti asideg iti karayan iti Galimuyod ken nagtakaw iti baka ken kalding iti Salcedo ken Sta. Lucia.
Indagadag ni Tudayan ti pannakaimbestiga ti report a nagpukaw ni Nicolas Ramos, residente ti Barangay Poblacion, Salcedo, Ilocos Sur idi pay la Hulio 28, 2010 a mapapati a kinidnap dagiti armado a tattao idi mapan iti Barangay Dinaratan tapno mapan tumulong nga agraep iti pagay.
Kinuna ni Garcia a no adda operasion dagiti soldado, kumpleto ti probisionda para iti sumagmamano nga aldaw, kas panangkontrana iti alegasion ti Alfredo Cesar Command a mapan agdawdawat dagiti soldado iti taraon kadagiti tattao ken agtakaw iti kalding ken agkalap iti lapat.
Mainaig iti panagpukaw ni Ramos, kinuna ni Garcia nga idi maidanon ti report kadakuada, insigida a nangaramid dagiti opisialda iti tignay ken nakikoordinarda kadagiti local government units ken kapolisan para iti pannakabirok ti mapukpukaw a mannalon.
Kinuna ni Garcia a dagitoy a panagabuso ket mabalin nga aramid ti NPA tapno madadael ti imahe ti 50th IB, PA sana innayon a maysa daytoy a diversionary tactic iti biang ti NPA wenno Alfredo Cesar Command tapno “madadael ti napintas a gandat” ti kasoldaduan.
Kabayatanna, maysa a fact finding body ti binuangay ti kapolisan, militar ken ti gobierno probinsial tapno agimbestiga mainaig iti naireport a panagabuso dagiti armado a tattao nga agdakdakiwas a mapapati a kameng ti New People’s Army.#


text:
Sarita ni Salvador A. Espejo
SAGGATLON a botelia ti serbesa ti nagawanganmi ken Kompadre Mario. Kasusueldomi ket nagtulaganmi nga agpapudotkami bassit sakbay nga agawidkami. Isu ti sekretario ti branch manager ti Luzon Insurance Company. Agpapaayak met a Junior Executive iti Northern Marketing Corporation.
“Kompadre, mamatika kadi iti partaan?” kinunak.
“Linoloko dayta, Kompadre,” insungbatna.
“Uray siak, diak mamati idi damo. Ngem patiem ngata no ibagak nga insalakannak ti partaan?”
“Ni kompadre, ti la maibagbagana. Wenno simmamayen kenka ti ininumta?”
“Pudno a napasamak kaniak daytoy, Kompadre.”
Adda panagduadua iti rupana. Uray siak, no saan a napasamak kaniak, diak koma patien.
NANGRUGI ti amin iti maysa a rabii…
Nabaringkuasak iti kellaat a panagikkis ni Luisa. Ginunggonko ngem nagikkis latta. Tinungpak. Nagmulagat ket immarakup. Agkinkintayeg a kasla mabuteng.
“Apay?” sinaludsodko. Linuktak ti silaw ti siledmi. Ginaw-atko ti sangabaso a danum a nakaluban iti lamisaan iti abay ti katre ket pinainumko.
“Nagdakesen a tagtagainep!” kinunana.
“Apay, ania kadi ti natagtagainepmo?”
“Dinungpar kan’ ti bagon ti kotsem.”
“Isu met la a kasta unay ti ikkismo.”
“Tallokayo a naglugan. Duakayo a lalaki iti sango, maysa a babai iti likud. Napintas ti babai. Remy kan’ ti naganna. Sumangsang-at ti kotsem iti ngatuen ti Sablan. Pagam-ammuan, iti pagkurbaan, adda kasinnabatyo a bagon. Napegges ti panagtarayna. Inawidmo nga impaigid ti kotse ngem kimmaut ti bagon iti liniam. Iti pigsa ti panagdinnungpar ti luganyo, nabaliktad ti kotsem ket nagtulidtulid iti derraas.”
Namrayak ti nagkatawa. Kinusok ti buokna. “Dayta la gayam, urayka la nagkalkalimduosanen. Baliktad ti tagtagainep.”
“Maysa la ketdi a partaan daytoy, Daddy. Numona ket sumang-atka idiay Baguio ita a bigat.”
Kinitak ti relo iti uluananmi. Alas kuatron iti parbangon. Agsisinnungbaten ti taraok dagiti manok.
“Bumangonta ngaruden,” kinunak. “Masapakami nga agrubuat ken ni Kompadre Tony.”
“S-saankan sa la nga agtuloyen, Daddy.”
“Amin la a patpatiem. Saankan sa ngamin nga agdigdigos ‘su a ti la matagtagainepmo,” inyangawko.
“Dinak man ang-angawen.”
“Ania ngarud ti aramidek? No saanak nga agparang iti komperensiami no malem, anianto ti masao ti pangulo ti departamentomi?”
Naimas ti panamigatko. Ngem timtimtiman ni Luisa ti sangsanguenna.
“Ania ketdin ni Mommy ta dina man la maipangpanganen ti natagtagainepna,” kinunak.
“Agparparikna kaniak a saan a makaay ni Kompadre.”
“Dimo kunaen nga agkurri manen ti maikanem a sentidom,” inyangawko.
“Dimo ang-angawen dayta a banag. Adu ti datdatlag a pasamak ditoy lubong a di kabaelan nga ilawlawag ti siensia.”
“Ala, wen, mamatiakon. Bay-am ta no adda masabatmi a bagon ken Kompadre, isardengko nga ipaigid ti kotsek.”
Impalunipinna dagiti lupotko iti bassit a maleta. Kinitak no adda met la amin dagiti nasken a papeles nga ikuyogko.
Alas sais idi rimmuarak iti balay. Inagkak ni baket idinto nga inyunay-unayko a saan nga agbutbuteng ta dobliek pay ti annadko nga agmaneho.
Agsagsagawisiwak a limmugan iti kotsek kalpasan a kinermak ni baket nga agtaktakder iti ridaw. Nagpayapay met.
Iti Barangay 8 ti yan ti pagnaedan ni Kompadre Tony. Ammok nga agur-uray itan ta nagtulaganmi a sakbay ti alas siete ti panangdaw-asko kenkuana.
Insardengko ti kotse iti batog ti balay da Kompadre Tony. Nagbosinaak iti namitlo. Ti babaonenda ti nangilukat iti ruangan.
“Awan ni Manong Tony, sir,” kinunana. “Adda iti ospital.”
“Ospital? Apay?”
“Kua, inagal ni Manang ti sakit ti tianna. Nabtak sa ti apendisitisna.”
Napanak iti ospital. Iti ruar ti operating room, saan a makatalna ni Kompadre Tony.
“Kellaat ngarud ti napasamak, Kompadre,” inlawlawagna. “Ur-urayenka itay agilus lattan ni Komadrem iti sakit ti tianna. Bimtak nga apendisitis, kuna ni Dr. Lazo.”
Kinuna ni Kompadre Tony a saanen nga agtuloy ta bantayanna ni baketna.
Nalagipko ti nagpartaan ken ni Luisa. Nairanrana ngata laeng ti nagparikna kenkuana a saan a makaay ni Kompadre Tony?
(Maigibusto)


text:
Akin-abagatan a Hemisperio
Nagsasabtan: 45°0′0″S 0°0′0″E / 45.00000°S 0.00000°E
Ti Akin-abagatan a Hemisperio ket paset ti agpuspusipos nga astronomikal a bagi a naisanglad iti abagatan ti bukodna nga ekuador. Ti balikas a hemisperio (manipud iti Griego a balikas ti σφaιpa (espera) +nuι (gudua)) literal a kaibuksilanna ti 'gudua ti bola' wenno "gudua nga espera". Daytoy pay ti gudua ti nainlangitan nga espera ti abagatan ti nainlangitan nga ekuador.
Iti Daga] ti Akin-abagatan a Hemisperio ket aglaon amin wenno dagiti paset ti uppat a kontinente (Antartika, Australia, agarup a 9/10 iti Abagatan nga Amerika ken ti akin-abagatn a pagkatlo ti Aprika), dagiti uppat a taaw (Indiano, Abagatan nga Atlantiko, Akin-abagatan, ken Abagatan a Pasipiko) ken kaaduan ti Oceania. Adda pay dagiti nadumaduma nga isla idiay nangruna a daga ti kontinental nga Asia ket paset pay ti Akin-abagatan a Hemisperio. Gapu ti pakbo ti panagtayyek ti Daga a mainaig iti Init ken ti ekleptiko a dalumpinas, ti kalgaw ket manipud iti Disiembre aginggana ti Marso ken ti panaglalam-ek ket manipud iti Hunio aginggana ti Septiembre. Ti Septiembre 22 wenno 23 iket isu ti bernal nga ekuinoksio ken ti Marso 20 wenno 21 ket isu ti otonio nga ekuinoksio.
Dagiti linaon
Heograpia[urnosen | urnosen ti taudan]
Klima[urnosen | urnosen ti taudan]
Iti amin ti Mayo ket matarawidwidan a maalumamay bassit ngem dagiti adda iti Akin-amianan a Hemisperio kadagiti kapadana a latitud malaksid ti Antartika a nalamlamiis ngem ti Artiko. Ti gapuna daytoy ket ad-adu ti taaw ken basbassit ti daga idiay Akin-abagatan a Hemisperio. Ti danum ket nabunbuntog a mapapudot ken mapalamiis ngem ti daga.
Ti Akin-abagatan a Hemisperio ket kaaduan a saan unay a narugit ngem ti Akin-amianan a Hemisperio gapu ti dagup a kababa dagiti densidad ti populasion (ti dagup ti 10 aginggana ti 12% iti populasion ti tao), dagiti nababbaba nga agpang ti industrialisasion, ken dagiti basbassit a masa ti daga. (Dagiti pul-oy ti angin ket kaaduan nga agpalaud-daya, isu a ti rugit ket saana nalaka a maiwaras iti amianan wenno abagatan.)
Idiay Akin-abagatan a Hemisperio ti Init ket lumabas manipud iti daya aginggana ti laud babaen ti amianan, urayno ti amianan ti Tropiko ti Kaprikornio ti natimbeng nga init ket mabalin a dagus nga adda iti ngato wenno adad iti abagatan iti tengnga ti aldaw. Ti agpuspusipos nga iNit babaen ti amianan ken gapuanan ti maysa a kanawan nga agpakanigid a panankaipunta babaen ti langit a kasla saan a ti kanigid nga agpakanawan a panaggunay ti Init no makita manipud idiay Akin-amianan a Hemisperio no lumabas babaen ti akin-abagatan a langit. Dagiti anniniwan nga iballatek ti Init ket agsikkoda nga agpakanigid iti amin a paset ti aldaw ken dagiti pagorasan ti init ket agpa-adu kadagiti oras iti agpakanigid a turong. Iti las-ud dagiti salip ti solar a nakitkita manipud iti puntos iti abagatan iti Tropiko ti Kaprikornio, ti Bulan ket aggunay manipud iti kanigid nga agpakanawan iti disko ti Init (kitaen, kas pagarigan, dagiti ladawan nga addaan kadagiti pagorasan ti Salip ti solar ti Nobiembre 13, 2012), bayat a nakitkita manipud iti puntos iti amianan ti Tropiko ti Kanser (kasla, idiay Akin-amianan a Hemisperio) ti Bulan ket aggunay manipud iti kanawan nga agpakanigid iti las-ud dagiti salip ti solar.
Dagiti alipugpog ken dagiti tropikal a bagio ket agpusiposda nga agpakanawan idiay Akin-abagatan a Hemisperio (a kasumbagir ti agpakanigid idiay Akin-amianan a Hemisperio) gapu ti epekto ti Koriolis.
Ti akin-abagatan a temperado a sona, ti subpaset ti Akin-abagatan a Hemisperio, ket gangani amin a taaw. Daytoy a sona ket iramanna amin ti Uruguay, Lesoto, Suasilandia, ken Baro a Selanda; kaaduan ti Chile, Arhentina, Abagatan nga Aprika, ken Australia; ken dagiti paset ti Paraguay, Brasil, Namibia, Botswana, Mosambike, ken Madagascar.
Ti Abagatan nga Ungto ket naiturong iti galaktiko a sentro ken isu daytoy, no mairaman dagiti naranraniag a langit, ket makaaramid ti nasayaat a panagbuya ti langit ti rabii manipud iti Akin-abagatn a Hemisperio nga addaan iti naranraniag ken ad-adu a bitbituen.
Dagiti bakir idiay Akin-abagatan a Hemisperio ket addaan kadagiti naisangsangayan a langa a mangisalumina kaniada manipud iti Akin-amianan a Hemisperio. Makibinningay ti Chile ken Baro a Selanda, kas pagarigan, dagiti naisangayan a sebbangan ti beech wenno Nothofagus. Ti eucalyptus ket patneng iti Australia ngem itan ket naimulmulan idiay Akin-abagatan nga Aprika ken Latin nga Amerika para iti panagpataud ti ubaas ken, ti umad-adu nga usar ti biosungrod.
Listaan dagiti kontinente ken pagpagilian[urnosen | urnosen ti taudan]
Dagiti kontinente ken dagiti mikrokontinente[urnosen | urnosen ti taudan]
- Aprika (agarup a maysa a pagkatlo, manipud iti abagatan ti Libreville idiay Gabon iti laud aginggana ti abagatan ti Somalia iti daya)
- Antartika
- Asia (ti akin-abagatan unay a paset a mairaman ti Daya a Timor, kaaduan ti Indonesia ken dagiti bassit nga isla ti Maldibas)
- Australia (ti intero a nangruna a daga ti Akin-abagatan a Hemisperio)
- Abagatan nga Amerika (kaaduan ti abagatan ti sabangan ti Karayan Amasona iti daya ken Quito iti laud)
- Zealandia (Baro a Caledonia, ti masa ti daga ti Baro a Selanda ken dagiti mainaig nga isla ket napnoda nga adda iti Akin-abagatan a Hemisperio)


text:
Timek Ti Barangay
Bgy. Kapanikian, Sta. Ana, Cagayan
Baryo nga nagrusingan daguiti napintas nga aramid, napudno a panakikadwa iti Gobyerno Ti Umili ken umisu a panakaipakat ti proyekto para pagsayaatan ti barangay. Natalna a barangay nga idadauluan dagiuti natatakneng a lider nga idaulwan toy nagagget a kapitan Alex G. Viernes. Kas nangiturong iti barangay, saan a nailenged kenkuana daguiti adu a pakaseknan ken problema a masapul a maikkan ti sungbat ken solusyon. Nagnunumuan da ngarud kadaguiti opisyales na a pagtitinulungan da nga ibirukan iti solusyon dagitoy a pakaseknan.
Babaen iti anus ken tulong ti nagawan a Mayor Vic Rodriguez inyasideg na ni apo kapitan ken Gobernador Alvaro “Bong” Antonio ken bise Governador Leonides “Odi” Fausto tap-nu ditoy da nga ibaga daguiti pakaseknan ti Brgy. Kapanikian. Umuna, ti dawat da a barangay service tapnu adda mausar daguiti agindeg nu adda pakaseknan nga importante ken emenrgency, gapu ta daytoy a barangay ket adayo iti hospital, nakita ngarud ti Ama Ti Gobyerno Ti Umili ti importansiya na daytoy a dawat ket saan da ngarud a napaay kadaytoy a kiddaw naikkan da iti barangay service a naggapu ti Agbiag Party Lists babaen iti tulong met ni Cong. Patrick Antonio kabsat toy mararaem nga ama iti prubinsya ti Cagayan.
Naaddaan da met kadaguiti streetlights iti uneg ti barangay tapnu uray madanunan ti sipnget dagiuti agindeg nga aggapu iti pagsapulan ket awan pagbutngan da ta nalawag ti sakupen ti barangay. Gapu ta kurang ti alad ti eskwelaan nga adda iti uneg ti nasao a barangay nagaramid iti konseho ti resolusyon a mapan ken apo Gobernador ken Bise Gobernador ket napalaos a ragsak da ta napatgan manen iti dawat da. Nangted da iti Sangagasut a ribo (100,000.00) para iti panaka konkreto ti alad ti nasao a pagadalan, mainayon pay ti pondo a para ti livelihood nga agpaay kadaguiti gunglo daguiti mannalon nga aggatad met laeng iti sangagasut a ribu(100,000.00) tapnu adda pagpuunan da iti proyekto a kayat da nga ipasdek kas alternatibo a pammataudan da iti pagbiagan da iti inaldaw aldwa nu aglabesen ti panag tatalon.
Kadaguiti amin a tulong ti Gobyerno Prubinsyal napalaus ti pinagyaman daguiti agindeg, indawat daguiti sibubukel nga konseho a sapay la koma ta agtultuloy ti suporta ti Gobyerno Ti Umili ti barangay Kapanikian ken ti amin a barangay ti Prubinsiya iti Cagayan
Mabuhay Gobyerno Ti Umili.


text:
Tuesday, March 8, 2016
NAKA-INTACT TI RHU PARA KADAGITI UMILI
Cabugao, Ilocos Sur – Malaksid iti inaldaw a panagagas dagiti Medical Personnel (Doktor, Nurse, Midwives, Dentist ken RN-Heals) iti Rural Health Unit-Cabugao ket maar-aramid met ti panagtignay dagiti sanga ti serbisio ti salun-at kadagiti 33 a barangay ti ili a Cabugao, Ilocos Sur.
Kabayatanna, agtigtignay dagiti RN-Heals Nurses nga ag-profiling tapno maammuan ti eksakto a kasasaad dagiti lumugar pakaseknan iti salun-atda.
Maibasar kadagiti report, maaksionan a daras dagiti rumsua a sakit no adda man babaen kadagiti pannakabagi ti RHU-Cabugao. Ket gapu ta mataming a nasapsapa ket maalay-ayan ti panagwarasna iti lokalidad, segun ken ni Dr. Bernardino P. De Gracia III, Medical Officer III ken OIC Municipal Health Officer.
Iti biang met ti Community Health Team (CHT) iti Barangay, ar-aramidenda dagiti pagrebbenganda ket dagiti magapuananda ket mapagkaykaysa iti reportda a maited iti RHU-Cabugao para iti pannakainayon ken pakaammuan ti Municipal Health Office (MHO-Cabugao) iti kasasaad dagiti kakaduada nga agtartarabaho iti benneg ti salun-at kadagiti barangay.
Kabaruanan a programa ita ti DOH ket iti pannakaaramid ti sugar testing ti dara babaen kadagiti Medical Technologists nga umay ditoy RHU iti mayeskediul a pannakaigannuatna.
Dagitoy nga aksion ken inisiatiba ket gubuay ti napintas a koordinasion dagiti maseknan nga Opisina/Ahensia iti salinong ti LGU-Cabugao nga idauluan ni Mayor Edgardo ”Ediboy” S. Cobangbang, Jr. para iti agtultuloy a pannakamantener ti salun-at dagiti umili ti Cabugao, Ilocos Sur. # (Web In-Action)
Kabayatanna, agtigtignay dagiti RN-Heals Nurses nga ag-profiling tapno maammuan ti eksakto a kasasaad dagiti lumugar pakaseknan iti salun-atda.
Maibasar kadagiti report, maaksionan a daras dagiti rumsua a sakit no adda man babaen kadagiti pannakabagi ti RHU-Cabugao. Ket gapu ta mataming a nasapsapa ket maalay-ayan ti panagwarasna iti lokalidad, segun ken ni Dr. Bernardino P. De Gracia III, Medical Officer III ken OIC Municipal Health Officer.
Iti biang met ti Community Health Team (CHT) iti Barangay, ar-aramidenda dagiti pagrebbenganda ket dagiti magapuananda ket mapagkaykaysa iti reportda a maited iti RHU-Cabugao para iti pannakainayon ken pakaammuan ti Municipal Health Office (MHO-Cabugao) iti kasasaad dagiti kakaduada nga agtartarabaho iti benneg ti salun-at kadagiti barangay.
Kabaruanan a programa ita ti DOH ket iti pannakaaramid ti sugar testing ti dara babaen kadagiti Medical Technologists nga umay ditoy RHU iti mayeskediul a pannakaigannuatna.
Dagitoy nga aksion ken inisiatiba ket gubuay ti napintas a koordinasion dagiti maseknan nga Opisina/Ahensia iti salinong ti LGU-Cabugao nga idauluan ni Mayor Edgardo ”Ediboy” S. Cobangbang, Jr. para iti agtultuloy a pannakamantener ti salun-at dagiti umili ti Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 9:04 AM
Subscribe to: Post Comments (Atom)


text:
SINURSURAN: Kolum ni Jobert M. Pacnis
Maikadua a paset
Nagtultuloy ti panangdaliasatda iti immuleg a dalan. Nakayawan ti riknana iti pannakatannawagna kadagiti kabalbalayan iti baba. Daldalungdongan daytoy ti kimmapas nga ulep a kas man la banbantayanna dagiti agindeg ken kadagiti naitikap a pagtatalonan.
Saan laeng gayam nga idiay Ifugao ti yan ti rice terraces, nakunana iti isipna. Adu pay gayam uray iti paset ti Kalinga! Nagpaiduma a ragsak ti immapay kenkuana ta dayta ti umuna a pannakakitana iti kasla agdan a pagtatalonan. Iti libro laeng a makitkitana idi.
Sumangkadaeg met dagiti naitikap a balbalay kadagiti bantay a kaarngina kadagiti malabsan nga agpa-Baguio. Ditoy, napanunotna, a natured dagiti lumugar. Saanda man laeng a maaliaw idinto a naguneg iti derraas iti baba ti balayda. Maysa laeng a biddut, mabalin a matnag ket sigurado nga awan ti pagmamaayan ti bagi nga agdisso iti tukot.
Awan siguro ti mammartek ditoy, kinuna ti maysa a kaduada. Nalaka, aya, ta agbasingbasing a magmagna iti dalan. Ama, nagakikid!
Sabali ti bisioda ditoy, kinuna met ti drayberda. Mama.
Napaglalaok a bua, gawed ken apog ti kayatna a sawen.
Ket pudno, napaneknekanna dayta. Gapu ta saanda a makapataray iti kinaakikid ken kasla imbasnot nga uleg a ngumato, bumaba a dalanda, nalawag a maimutektekanda dagiti tao a malabsanda. Kaaduanna kadakuada ti agngalngalngal a pagammuan agimulsitda ti maris-nalabbaga.
Ti nakatukayan ti imatangna, iti maysa a pagpikoran idi addadan iti puseg ti Tinglayan, adda dua nga ubbing a mangbambantay iti tagilakoda. Nabasana: For sale: bua & gawed.
Dumagastayo? sinaludsod ti drayberda.
A nagiisemanda laeng. Ket nalagipna a kasta met laeng idiay Luna, Apayao a yan dagiti kabagianna. Saanka a makakita kadagiti lallaki kadagiti bario ti saan nga agmammama. Imbes a sigarilio, ad-adda a kayatda ti agmama. Makatulong kano daytoy a mangpatibker kadagiti ngipenda ken adayoda pay kadagiti sakit nga itden ti panagpayubyob.
Alaanna la koma iti ladawan dagiti ubbing ngem naladawen idi agbalaw.
Nammigatda iti puseg ti Tinglayan. Kaskasdi a napalawlawanda kadagiti agkakangato a bantay. Kanigid-kanawan dagiti kimmapas nga ulep nga arig magawgaw-atdan.
Idi tangadenna ti restaurant a pangananda: Sleeping Beauty Inn and Restaurant. Nalagipna la ket ngarud ti saritana a humorous nga impangabakna iti Maikatlo a Gunggona—ti Isliping Teody.
Apay ngata a kasta ti naganna? nasaludsodna iti bagina. Ngem saanen a nagdamag ta mariknanan ti bisinna. Nagkaremkem la iti maysa a biscuit idi addada pay laeng iti Tabuk, Kalinga.
Ngem naibayag met laeng ti panammigatda ta maymaysa pay laeng a putahe ti naluto—paksiw a bangus. Saan a ninamnama ti restaurant ti kinaburnokda a mangan. Nakipatang ti grupoda nga iserbida aminen ti paksiw ken mangilutoda bassiten iti nabatir nga itlog ken manglukatda iti sardinas tapno nadaras.
Ket inimasda a nagsasanguan ti pammigat idinto a tantanawaganda ti kinangayed ti aglawlaw.
Idi nakapagpasar, nangngegna a kinuna ti maysa iti grupoda: Addayta, ney, ni Sleeping Beauty. Intudona ti bantay iti malikudanda.
Bininsirna ti bantay. Nupay narigatna a maipasir, maanniniwanna ti sukog-babai a kasla nakaidda wenno matmaturog laeng.
Isu met laeng, nakunana iti nakemna.
Iti panangituloyda nga agdaliasat, awan latta a sarday a sang-at-baba-kalipkip iti bantay ti inaramid ti agud-udaod a luganda. Iti yaadayoda iti nammigatanda, ad-adda a nagpatak ti ibagbagada nga Sleeping Beauty. Nakalawlawagen a maanninawan ti uha daytoy. Kasla nakain-inosente a matmaturog ti sukog-babai idinto nga agay-ayam dagiti kimmapas nga ulep iti ngatuenna.
Perfect picture! nakunana. No namin-ano nga inalaanda iti ladawan ti nasao a buya.
Simrekda iti paset ti Mt. Province. Awan latta ti sarday ti isasang-atda iti bantay. Nagkirpa pay ketdin ti riknada nga agala iti ladawan ta maalada manen ti maaliaw. Nangatngato manen dagiti bantay a kalkalipkipanda. Napia pay no umulida idiay Baguio ta nasurok laeng a maysa nga oras, nakatapawdan ket mabalindan ti agpallailang.
Ngem mano nga orasdan a sumangsang-at kadagiti bantay? Pasado alas sais pay laeng idi rugianda ti tumapaw kadagiti bantay iti paset ti Tabuk.
Nupay kasta, maunas ti aliawda no maimatanganda ti di agressat a kayaw a yeyeg kadakuada ti nakaparsuaan: berde a kabambantayan, kanigid-kanawan a dissuor, naitikaptikap a kataltalonan, sibibiag a karayan, angep ken kimmapas nga ulep, nalalayog a kaykayo ken napariir nga aglawlaw.
Makadanontay’ koman, kunada idi addadan iti Bessang Pass. Amang man ngaminen a nangatngato dagiti kalkalipkipanda a bantay iti paset ti Suyo ken Cervantes ti Ilocos Sur. Ti ammoda idi nagpababadan (a nagwengwengan dagiti lapayagda) addadan iti paset ti Tagudin a rumuaranda. Gayam, masungadda pay laeng ti kunkunada a Bessang Trail. Ket nasurok pay a dua oras a nagkalkalipkipda.
Nagulaw ti dadduma a kakomboyda. Ket inturogda lattan ta didan kayat a kitaen ti makaaliaw nga aglawlaw. Ngem kenkuana, manmano ti kasta a gundaway ket impennekna a miningmingan ti kinadaeg ti nakaparsuaan.
Nakaangesda iti nalukay idi bumabada met laengen. Naladawen a pangngaldaw idi makagtengda iti Tagudin a nangpedpedanda iti bisinda.
Saandan a naabotan ti panglukat a programa iti ala una ti malem ta agalas singkon idi makagtengda iti siudad ti San Fernando, La Union.
Nupay immabot iti gudua ti aldaw ti biaheda a namnamaenda a siam nga oras laeng, awan ti panagbabawi a nariknada. Napnekda iti indiaya ti nakaparsuaan. Pudno, sineknan ti aliaw bayat ti panagbiaheda. Ngem ti kayaw a naipasab-ok kenkuana, saanto a pulos a magatadan.
No saludsoden no kayatnanto pay ti agpa-La Union via Tabuk-Bontoc-Cervantes road, saan nga agpangadua nga agtung-ed. Ta aklonenna, binalud ti nakaparsuaan ti kararuana!#


text:
Kategoria:Siensia
Dagiti subkategoria
Daytoy a kategoria ket addaan kadagiti sumaganad a 10 a subkategoria, manipud iti 10 a dagup.
D
- ► Dagiti sientipiko a teoria (4 K)
- ► Dagiti sientista (2 K)
- ► Dagiti sientipiko a disiplina (7 K)
K
- ► Siensia iti kagimongan (1 K)
M
- ► Masna a pakasaritaan (4 K)
P
- ► Pakasaritaan ti siensia (3 K)
- ► Pilosopia ti siensia (4 K, 1 P)
S
- ► Sientipiko a pannakaidasig (2 K, 19 P)
E
Pampanid iti kategoria "Siensia"
Daytoy a kategoria ket aglaon laeng iti sumaganad a panid.


text:
Zarraga, Iloilo
Ti Zarraga ket maysa a maika-4 a klase nga ili iti probinsia ti Iloilo iti Filipinas.
Dagiti baranggay[urnosen | urnosen ti taudan]
Ti Zarraga ket politikal a nabingbingay iti 24 a barbaranggay.[2]
- Balud Lilo-an
- Balud I
- Balud II
- Dawis Centro
- Dawis Norte
- Dawis Sur
- Gines
- Inagdangan Centro
- Inagdangan Norte
- Inagdangan Sur
- Jalaud Norte
- Jalaud Sur
- Libongcogon
- Malunang
- Pajo
- Ilawod Poblacion
- Ilaya Poblacion
- Sambag
- Sigangao
- Talauguis
- Talibong
- Tubigan
- Tuburan
- Tuburan Sulbod
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Iloilo". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Iloilo". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
STA. CATALINA, Ilocos Sur – Nanayonan ti bilang dagiti indigent nga umili ditoy a nawarasan iti PhilHealth cards, segun iti ama ti ili ditoy.
Kinuna ni nailayon a mayor Carlos Asuncion nga agdagupen iti 1,500 nga indigent nga agindeg ditoy ti naikkanen iti PhilHealth card.
Kinuna ti mayor a manipud iti 500, nagbalin a 1,000 ti dagup dagiti indigent nga umili ti naikkan iti PhilHealth card idi 2009, ket ita a tawen, umaboten iti 1,500 dagiti naikkan iti card.
Napaadda daytoy a benepisio babaen ti katulagan a pagbibingayan nga ibaklay ti gobierno probinsial, ni Cong. Ronald Singson ken ti gobierno munisipal ditoy ti premium para iti PhilHealth card.#


text:
BANTAY, Ilocos Sur – Sinukisok dagiti polis ti maysa a pagtaengan ditoy ket nakakumpiskada iti paltog ken balbala.
Nasukisok ti balay ni Desiderio del Castillo, naasawaan, residente ti Ora West ditoy nga ili babaen dagiti kameng ti 103rd Provincial Police Mobile Group nga indauluan ni P/Chief Insp. James Mangili ket nakakumpiskada iti maysa a Winchester Model ‘97 Gauge 12 ken 11 a bala para iti 5.56 armalite.
Awan ni del Castillo ngem sinaksian dagiti opisial ti barangay ti pannakasukisok ti pagtaenganna.
Pinirmaan ni Judge Francisco Ante, Jr. ti City Trial Court ti Vigan City ti search warrant.
Naipan iti PPMG headquarters dagiti nakumpiska nga armas ken bala.


text:
Villaba, Leyte
Ti Villaba ket maysa a maika-3 a klase nga ili iti probinsia ti Leyte iti Filipinas.
Dagiti baranggay[urnosen | urnosen ti taudan]
Ti Villaba ket politikal a nabingbingay iti 35 a barbaranggay.[2]
- Abijao
- Balite
- Bugabuga
- Cabungahan
- Cabunga-an
- Cagnocot
- Cahigan
- Calbugos
- Camporog
- Capinyahan
- Casili-on
- Catagbacan
- Fatima (Pob.)
- Hibulangan
- Hinabuyan
- Iligay
- Jalas
- Jordan
- Libagong
- New Balanac
- Payao
- Poblacion Norte
- Poblacion Sur
- Sambulawan
- San Francisco
- Silad
- Sulpa
- Tabunok
- Tagbubunga
- Tinghub
- Bangkal
- Canquiason
- San Vicente
- Santa Cruz
- Suba
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Leyte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Leyte". Datos ti Populasion ti Ili. Dibision ti Panagsukisok ti LWUA. Naala idi Septiembre 15, 2016.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Sangagasut a bentilador ti indonar ti Indian community iti provincial government ken iti city government ti Vigan kas paset ti panangselebrarda iti panagkasangay ti diosenda idi Nobiembre 6.
Mismo a da Governor Ryan Singson ken ni Vigan City Mayor Eva Marie S. Medina ti nangawat kadagiti bentilador nga indonar ti Indian community bayat iti programa a naangay iti temploda ditoy siudad.
Sag-limapulo a bentilador ti indonar ti Indian community iti provincial government ken iti Vigan City.
Iti panagyamanna, dinayaw ni Singson ti kinamannakitinnulong ti Indian community idinto a dinakamatna nga uray idi bise mayor pay, tumultulongen dagitoy kadagiti programa iti gobierno ti Siudad ti Vigan.
Impasingked ni Singson a natalged ti panagindeg dagiti Indian national iti komunidadda.
Kinuna met ni Medina nga idi kanikapito a tawen, manipud iti Bantay a naggigiananda, immalis dagiti Indian national iti Siudad ti Vigan ket timmulongda a nangpadur-as iti ekonomia ditoy.
Innayonna nga iti pannakaipasdek ti komunidad dagiti Indian iti siudad, maysa daytoy a pammaneknek a World Heritage City ti Vigan a resrespetuen dagiti agindeg aniaman a kultura.#


text:
CANDON CITY – Maysa ti natay idinto a nadunor ti sabali iti panagdinnungpar ti maysa a bus ken traysikel iti Barangay Calaoa-an, ditoy siudad.
Natay ni Flordeliza Manzano idinto a nadunor ti anakna a ni Henry Manzano, 23, residente iti Barangay San Jose, ditoy siudad, nagmaneho iti traysikel, kalpasan a nakidinnungpar ti lugan iti Florida Bus a minaneho ni Dionisio Vira, residente iti Barangay 2, San Nicolas, Ilocos Norte.
Segun iti report, agsarsaruno nga agpaamianan dagiti dua a lugan iti national highway a sakup ti Barangay Calaoa-an idi mapapati a nagsikko nga agpakannigid ti traysikel a puon ti nakadungparan ti bus iti daytoy.
Saanen a naiyabot iti ospital ti biag ti baket.#


text:
Karne
Ti karne ket lasag ti ayup a makmakan a kas taraon.[1]:1 Ti tattao ket omniboro, ken nagananupen ket pimmatmatay kadagiti ayup manipud kadagidi prehistoriko a panawen. Ti kaada ti sibilisasion ket nangpalubos ti panagpaamo kadagiti ayup a kas dagiti manok, karnero, dagiti baboy ken bakae, ken nagtungpalan ti panag-usar kadagitoy iti panagpataud ti karne iti industrila a gatad.
Ti karne ket kangrunaan a buklen iti danum ken protina, ken kadawyan a sinidsida a mairaman dagiti sabali a makan. Daytoy ket mabalin a kilawen ngem kadawyan daytoy a malutluto ken narekaduan kadagiti nadumaduma a waya. No saan a maproseso, daytoy ket mabangles iti kaunegan dagiti oras wenno al-aldaw.
Ti panagsida tikarne ket agdumaduma iti sangalubongan, depende iti kultural ken relihioso a pagkayatan.
Dagiti nagibasaran[urnosen | urnosen ti taudan]
- ^ Lawrie, R. A.; Ledward, D. A. (2006). Siensia ti karne ni Lawrie (Maika-7 nga ed.). Cambridge: Woodhead Publishing Limited. ISBN 978-1-84569-159-2.
Dagiti akinruar a silpo[urnosen | urnosen ti taudan]
- Midia a mainaig iti Karne iti Wikimedia Commons


text:
VIGAN CITY – Ginasut nga awanan panggedan ti nabenepisiaran iti naisayangkat a job fair iti Plaza Burgos ken gymnasium ditoy itay nabiit.
Segun ken ni Mayor Ferdinand C. Medina, maysa ti job fair a wagas a panangtarabay ken panangtulong kadagiti umili iti siudad ti Vigan nangruna dagiti agsapsapul iti pagtrabahuanda ditoy bukodda a lugar ken idiay ballasiw-taaw.
Daytoy ti umuna a job fair a naangay iti siudad ditoy babaen ti panagkinnammayyet ti city government ken ti Department of Labor and Employment (DOLE).
“Babaen daytoy a job fair, maammuan dagiti awanan panggedan a kakailian dagiti bakante ken kasapulan a pagobraan ken no ania a klase ti trabaho dagiti a maididiaya,” kinuna ni Medina.
Kaunaan a naisayangkat ditoy siudad ti Vigan daytoy agtallo-aldaw a job fair nagbinnuligan nga insayangkat ti Vigan City government ken ti Department of Labor and Employment.
Nagintek ti nadakamat a job fair iti tema nga “Alay sa Iyo Bigueño, 8,000 Trabaho.”
Impeksa pay ti mayor ti namnama nga ad-adu a Bigueño ti matulongan babaen kadaytoy a job fair no sadino a rinibu nga umili ti nagaplikar kadagiti panggedan a kasapulan dagiti nadumaduma a kompania.


text:
VIGAN CITY – Saan a veto no di komentario.
Daytoy ti panangilawlawag ni Mayor Ferdinand Medina mainaig iti ordinansa a mangingato iti tinawen a budgetary aid kadagiti barangay ditoy.
“We should prorate the needs of the barangay… no dakdakkel diay kasapulanna, dakdakkel ti maited (a pundo), no basbassit, basbassit ti maited a pundo,” kinuna ti mayor.
Inanamongan ti konseho ditoy itay nabiit ti pannakaited iti annual budgetary aid nga aggatad iti P100,000 kadagiti amin a barangay itoy a siudad.
Kas intuyang ti ordinansa a pinutar da Konsehal Everin Molina ken Kon. Hermenigildo Apelin, mailatang ti P100,000 iti tinawen kas budgetary aid kadagiti 39 a barbarangay iti siudad ti Vigan.
Ngem kinuna ni Medina nga adda dagiti dadakkel a barangay ti siudad ket dakdakkel ti kasapulanda a pundo idinto nga adda met dagiti babassit a barangay ket basbassit met ti pundo a masapulda.
“Ngamin, no ipadatayo ti maalada, there will come a time nga ag-suffer dagiti dadakkel a barangay,” kinuna ni Medina sana inyunay-unay a “masapul nga i-proratetayo ti masapulda a pundo manipud iti city government a maibatay iti kadakkel ti populasion ken land area ti barangay.”
Dinakamat ni Medina ti Barangay Mindoro a kasapulanna ti ad-adu a pundo agsipud ta nadadael ti seawall ti nasao a barangay ken dagiti dadduma a barangay a nalawlawa ti sakupda nga agkasapulan a masemento ti kalsadada ken makasapul iti gymnasium.
Impalgak ni Medina a nagpapatanganda kada Vice Mayor Franz Ranches ken dagiti miembro ti konseho ditoy daytoy a kapanunotan ti ehekutibo a mai-prorate ti pundo iti masanguanan a tawen kasta met nga amin a pakausaranda, magna iti babaen ti maaramid nga strategic planning.
“Agsagsagana manen ti city government babaen ti tulong ti barangay secretary ken empleado ti siudad a mangaramid iti strategic planning ket aniaman a prioridad a proyekto a rummuar, ditoy ti pakausaran ti pundo a maited kadagiti barangay,” kinuna ni Medina.
Kinuna pay ti mayor nga agtultuloy latta dagiti dadduma a pundo a mait-ited kadagiti barangay ta “amin a pundo, amin a development fund nga aganay a P14 milion, para kadagiti amin a taga-siudad ti Vigan.”


text:
VIGAN CITY – Impakaammo ni nabutosan a Sangguniang Panlalawigan member Atty. Robert Tudayan a maselebraran ti Begnas Festival iti Galimuyod, Ilocos Sur inton Hunio 27-28. Kangrunaan a gagem ti nasao a festival a tinawen nga ang-angayen ti provincial government ken iti pannakikammayet ti National Commission for Culture and the Arts ti pannakapreserba ken pannakaital-o dagiti […]
Tag Archives | #begnasfestival
Maika-5 a Begnas Festival, maangay
CANDON CITY – Rambakan dagiti tribu a Bago, Itneg, Kankanaey, Tingguian ken dadduma pay a katutubo manipud nadumaduma nga il-ili ti Ilocos Sur ti Maika-5 a Begnas Ylocos a maangay idiay Galimuyod, Ilocos Sur manipud Oktubre 21 agingga iti 25. Kinuna ni Ruben Bastero, Regional Director ti National Commission on Indigenous Peoples (NCIP), bayat ti […]


text:
Louis Armstrong
Ni Louis Armstrong[1] (Agosto 4, 1901 – Hulio 6, 1971),[2] a nabirngasan ti Satchmo[3] wenno Pops, ket maysa idi nga Amerikano trompetero ken kumakanta ti dias manipud idiay New Orleans, Louisiana.
Isu ket nagbalin a prominente kadagiti tawtawen ti 1920 a kas maysa a "managparnuay" nga agay-ayam ti koroneta ken trompeta,ni Armstrong ket naikabatayan ti impluensia iti dias, a nangibalbaliw ti pakatengngaan ti isip ti musika manipud ti naumnong nga improbisasion iti agmaymaysa a panagpabpabuya. Nga adda ti nalaka a malasin a nauneg ken naisangsangayan a kasla graba a boses, ni Armstrong ket maysa pay idi a manakaimpluensia a kumakanta, a nagipakpakita ti kalaing ng agparparang-ay, a mangkilkillo kadagiti liriko ti kanta para iti kapanggepan a panagiyebkas.
Dagiti linaon
Nasapa a biag[urnosen | urnosen ti taudan]
Ni Armstrong ket kankanayon a nagibagbaga nga isu ket naipasngay idi Hulio 4, 1900,[4] ti petsa a naibagbagan kadagiti adu a biograpia. Uray no isu ket pimmusay idi 1971, idi laeng tengnga ti tawtawen ti 1980 ti pannakadiskobre ti pudno a petsa ti pannakaipasngay iti Agosto 4, 1901 babaen ti agsuksukimat a ni Tad Jones babaen ti eksaminasion kadagiti rehistro ti bunyag.[5] Ni Armstrong ket naipasngay iti napanglaw a pamilia idiay New Orleans, Louisiana, ti apo a lalaki dagiti aadipen. Isu ket dimmakkel a napanglaw, itinarusanger a kaarubaan, ken ammo a kas “ti Pakigubatan”, ken paset idi daytoy ti distrito ti legado a panagbalangkantis ti Storyville. Ti amana, ni William Armstrong (1881–1922), ket pinanawanna ti pamiliana ken kimmuyog iti sabali a babai idi pay laeng maladaga ni Louis. Ti inana, ni Mary "Mayann" Albert (1886–1927), ket pinanawanna met ni Louis ken iti ub-ubing a kabasatna a babai a ni Beatrice Armstrong Collins (1903–1987) ken inaywanan met ti aponda a babai, a ni Josephine Armstrong, ken ti dadduma pay a panawen, ti ulitegna a ni Isaac. Idi agtawen iti lima, isu ket immalis ken napan a nagtaeng iti inana ken dagiti kabagianna, ken nakikitana laeng ti amana kadagiti parada.
Isu ket nagadal idiay Eskuela Fisk para iti Lallaki, a mabalin nga idiay iti nasapa a nakaiyammuanna iti musika. Isu ket nakaited ti matgedan a kas maysa nga agideldeliber iti diario ken ti pay panagbiruk kadagiti naibelleng a a makan ket inlaklakona kadagiti restorante, ngem daytoy ket saan met a nakaanay a nagpasardeng iti inana manipud ti panagbalangkantis. Isu ket napnapan kadagiti pagsasalaan iti asideg ti balayna, nga idiay ket nagobserba kadagiti amin manipud ti nasayet a panagsalsala aginggana ti kuadrilia. Tapno makasapul ti nayon a kuarta isu ket nagaw-awit kadagiti uging idiay Storyville, ti naidayegan a distrito ti panagbalangkantis, ken nagdengdengngeg kadagiti nagtoktokar a banda kadagiti bordelo ken pagsasalaan, a naipangpangruna idiay Pete Lala nga idiay ket nagpabpabuya ni Joe "King" Oliver ken dagiti dadduma a nadayeg a musikero ket bumisitada tapno agdayyeng.
Kalpasan idi nagikkat iti Eskuela Fisk idi agtawen iti sangapulo ket maysa, timmipon ni Armstrong iti kuartet ti lallaki a nagkankanta kadagiti kalsada tapno makasapul ti kuarta. Ngem isu ket nangrugrugi met a narairo. Kinuna ti agay-ayam iti koronet a ni Bunk Johnson a sinusuruanna ni Armstrong (agtawen idi ti 11) nga agtokar babaen ti panagdengngeg idiay Tonk ni Dago Tony idiay New Orleans,[6] uray no kadagiti naladladaw a tawenna ni Armstrong ket nangited ti daytoy a pammadayaw kenni Oliver. Ni Armstrong ket saan unay a naglaglagip iti kinaubingna a kas dagiti kamadian a panawen ngen isu daytoy ti nangalaanna kadagiti inspirasionna, “Iti tunggal kanito nga agkidemak no puypuyotek ti tropetak—Kitkitaen ti puso ti naimbag a duog a New Orleans... Daytoy ket nakaited kaniak iti pagbiagak.”[7]
Isu ket nagtrabaho pay iti imigrante a pamilia ti Lituano-Hudio dagiti Karnofsky, nga addaan iti negosio ti panagala kadagiti basura ken nangited kaniana kadagiti nadumaduma a trabaho. Innalada met isunan ken trinatoda a kas maysa a kameng ti pamilia, gapu ta ammoda met nga isu ket awanan iti ama, ken pinakpakanda ken nagayaywanda kaniana.[8] Isu ket nangsurat met iti panaglaglagip iti relasionna kadagiti Karnofskys a natituluan iti, Louis Armstrong + the Jewish Family in New Orleans, La., the Year of 1907. Iti daytoy inpalagna iti pannakaduktalna a daytoy a pamilia ket suheto met ti diskriminasion babaen dagiti "dadduma a puraw a tattao' dagiti nasionalidad a managrikna a nasaysayaatda ngem ti puli ti Hudio... Agtawenak laeng idi iti pito ngem nalakaak met a nakakita ti saan a nasayaat a panangtrato dagiti Puraw a Tattao iti piman a pamilia ti Hudio a pagtrabtrabahuak."[9] Ni Armstrong ket nagar-aramat iti bitinbitin iti Bituen ni David itiamina a paset tipanagbiagna ken nagsurat met noania tinaadalna manipud kaniada: "kasano ti agbiag—pudno a biag ken determinasion."[10] Ti impluensia dagiti Karnofsky ket nalaglagip idiay New Orleans babaen ti Proyekto Karnofsky, ti saan nga agganganansia a gunglo a naidedikado iti panagawat kadagiti donasion ti instrumento ti musika tapno "maikabil dagitoy kadagiti ima ti maysa a sigagagar nga ubing a saanto idin a makasanay iti nakakaskasdaaw a panagsanay iti panagadal."[11]
Paammo[urnosen | urnosen ti taudan]
- ^ Kinaynayatanna a maibalikas ti naganna iti Louie. "Kasla iti Louis Armstrong—a inpaletrana ti naganna ti Louis, ngem kinaykayatna a maibaga ti Louie," a linaglagip ni Louie Bellson [1]. Ni Armstrong ket nairehistro idi a kas ni "Lewie" para iti 1920 a Senso ti E.U.. Dagiti nadumaduma a madama a rekord isu ket tinawtawagna ti "Louie" iti entablada, a kas ti 1952 nga "Adda Kadi ti Makaipalawag?" manipud ti madama nga album Idiay Eskandinabia tom.1. Daytoy ket nasken a malaglagip a ti "Lewie" ket isu ti Pranses a pannakabalikas ti "Louis" ken sapasap nga inus-usar idiay Louisiana. Nupay kasta, no isu ket tumawtawag ti bagina iti "Hello Dolly!," binalbalikasna ti naganna a kas ti "Lewis" ("Kumusta, Dolly. Daytoy ket ni Lewis, Dolly"), a binalbalikasna ti 's'.
- ^ Ni Armstrong ket inbagbagana idi a saan segurado ti pannakaipasngayna, ngem nagramrambak ti kasangayna iti Hulio 4. Isu ket kaykanayon a naguted ti tawen iti 1900 no agbitbitl aiti publiko (urayno isu ket nagusar ti 1901 iti bukodna a Social Seguridad ken dagiti daaduma pay a pappapel iti gobierno). A nagus-usar kadagiti dokumento ti Romano Katoliko a Simbaan idi inpabunyag ti apongna a baket, ti agsuksukimat ti musika ti New Orleans a ni Tad Jones ket nangikeddeng ti pudno a panakayanak ni Armstrong a kas idi Agosto 4, 1901. Nga adda dagiti nadumaduma a ebidensia a makapasingked, daytoy a petsa maaw-awaten babaen dagiti eskolar para kenni Armstrong. Ni Armstrong ket awan ti tengnga a naganna, ngem ti 1949 a Time a bariweswes ti magasina ket nangited kaniana ti tengnga a nagan iti Daniel. Dagiti rehistro ti senso ken panagbuniag ket nagpasingked nga isu ket awan ti tengnga a nagan.
- ^ Para iti "kartera a ngiwat."
- ^ The TIME 100. Louis Armstrong. TIME, Stanley Crouch, June 8, 1998. "For many years it was thought that Armstrong was born in New Orleans on July 4, 1900, a perfect day for the man who wrote the musical Declaration of Independence for Americans of this century. But the estimable writer Gary Giddins discovered the birth certificate that proves Armstrong was born Aug. 4, 1901." Naala idi Enero 8, 2009.
- ^ When is Louis Armstrong's birthday? The Official Site of the Louis Armstrong House & Archives.
- ^ Current Biography 1944, pp. 15–17.
- ^ Bergreen, Laurence (1997). Louis Armstrong: An Extravagant Life. New York: Broadway Books. p. 6. ISBN 0-553-06768-0.
- ^ Karnow, Stanley (Pebrero 21, 2001). "My Debt to Cousin Louis's Cornet". The New York Times. Naala idi Enero 10, 2007.
- ^ Armstrong, Louis; Brothers, Thomas (2001). [Louis Armstrong, In His Own Words: Selected Writings iti Liblibro ti Google Louis Armstrong, In His Own Words: Selected Writings] Kitaen ti pateg ti
|url=(tulong). New York: Oxford University Press. p. 8. ISBN 019514046X. Naala idi Enero 24, 2014.
I had a long time admiration for the Jewish People. Especially with their long time of courage, taking So Much Abuse for so long. I was only Seven years old, but I could easily see the ungodly treatment that the White Folks were handing the poor Jewish family whom I worked for. It dawned on me, how drastically. Even 'my race,', the Negroes, the way that I saw it, they were having a little better Break than the Jewish people, with jobs a plenty around. Of course, we can understand all the situations and handicaps that was going on, but to me we were better off than the Jewish people.
- ^ Teachout, Terry. "Satchmo and the Jews" Komentario magasina, 1 Nobiembre 2009.
- ^ "The Karnofsky Project".
Dagiti nagibasaran[urnosen | urnosen ti taudan]
- Armstrong, Louis. Satchmo: Ti Biagko idiay New Orleans. ISBN 0-306-80276-7
- Armstrong, Louis ken Thomas nga Agkakabsayt a Lallaki. Armstrong, iti Bukodna a Balikas: Napilpili a Sursurat. ISBN 0-19-514046-X
- Bergreen, Laurence "Louis Armstrong: Ti Nalala a Biag" ISBN 0-553-06768-0
- Brothers, Thomas "New Orleans ni Louis Armstrong" ISBN 0-393-06109-4
- Cogswell, Michael. Armstrong: Ti Sarita ti Ruar t Entablada. ISBN 1-888054-81-6
- Elie, Lolis Eric. Ti Surat manipud idiay New Orleans. Kasisigud anaiprenta iti Gourmet. Naiprenta manen iti Best Food Writing 2006, Inurnos babaen ni Holly Hughes, ISBN 1-56924-287-9
- Jones Max and John Chilton. Sarita ni Louis Armstrong. ISBN 0-306-80324-0
- Meckna, Michael. Satchmo: Ti Louis Armstrong nga Ensiklopedia. ISBN 0-313-30137-9
- Storb, Ilse. "Louis Armstrong: Ti Depenitibo a Biograpia". ISBN 0-8204-3103-6
Dagiti akinruar a silpo[urnosen | urnosen ti taudan]
Midia a mainaig kenni Louis Armstrong iti Wikimedia Commons
Dagiti inadaw a sasao a mainaig kenni Louis Armstrong iti Wikiquote (iti Ingles)


text:
BANTAY, Ilocos Sur – Maysa a lalaki nga aggigian iti maysa a barangay ditoy ti natay iti rabii ti Disiembre 10 kalpasan a nakoriente iti napugsat a barut.
Naideklara a natayen idi maidanon iti ospital ni Joel Ramos, 26, taga-Puspos ditoy ngem aggigian iti Banaoang iti daytoy met laeng nga ili gapu iti pannakakorientena.
Naammuan iti report ti polis nga agtaktakder ti biktima iti sango ti pagtaengan ti maysa nga ag-Borje idi kellaat a napugsat ti barut ti koriente gapu iti napigsa nga angin ket nagdisso iti nabasa a paset ti pagtaktakderanna a puon ti nakakorienteanna.
Naitaray iti ospital ngem saanen a naiyabot pay ti biagna.


text:
Itay nabiit, impasa ti Kamara ti P125 across-the-board wage increase.
Babaen ti House Bill No. 345, maited ti nasao a wage increase iti staggered basis iti tallo a tawen, P45 ita a tawen, P40 iti 2008, ken P40 iti 2009.
Iti umuna a taldiap, mabalin a maiyebkas ni trabahador ti panagyamanna ta “nakariing” met laeng dagiti mararaem a diputado ta impasada ti gakat.
Saan met a palimed a kontra dagiti pasdek-negosio iti wage increase, nangruna iti kastoy kadakkel a maituon iti sueldo. Sangkakunada a saan a kabaelan ti negosio, aglalo dagiti small, medium enterprisses wenno bassit ti puonanna ti mangipaay iti nayon a sueldo kadagitoy a tiempo.
Sangkaulitda a no maited ti wage increase, mapilitan dagiti pasdek-negosio ti agkissay iti empleado wenno trabahador. Iti uray ania a sirig, ballaag wenno pammutbuteng dayta.
Malaksid dayta, no mangnayonda iti sueldo, dagitinto umili ti pagdapaganda agsipud ta maipasanto kadakuada daytoy kanayonan a pagbusbosan dagiti kompania.
Sarurongan met dagiti opisial ti labor daytoy a kalintegan dagiti negosiante. A kasla ketdin dagitoy ti pagpapaayanda iti serbisio a di ket koma dagiti trabahador.
Ngem iti maikadua a taldiap, masiriptayo a maysa manen daytoy a “nainsiriban” nga addang nga inwayat ti Kamara tapno maipasungalngal ti Senado.
Agasem, innem a tawen a tinugtugawan ti Kamara daytoy a gakat ket ita, sinukitda iti katapokan ket impasadan.
Adda ngarud naun-uneg a rason no apay a kellaat lattan nga impasa ti Kamara ti nasao a gakat uray iti sanguanan ti pannakapagurada kadagiti dadakkel a pasdek-negosio.
Umuna, eleksion inton Mayo daytoy a tawen. Kaaduanna kadagiti agilinlinteg iti Kamara ti dumatag manen kadagiti botante. Saan a mailibak a dakkel a puersa dagiti trabahador a mangbitibit wenno mangibasnot iti kandidaturada.
Kasapulan ngarud dagiti agilinlinteg a liwliwan daytoy a sektor. Iti bakal ti politika iti pagilian, saan a kabaelan ti politiko ti mangitag-ay iti kandidaturana no di iti kuarta ken panangbitibit dagiti umili. Iti panangipasada iti P125-wage increase, kasla sinam-it ti pagbanagan dagiti diputado. Bumanglo ti ladawanda kadagiti umili.
Ngem kinapudnona, ammo dagitoy nga agilinlinteg nga uray agdeppa dagiti mangmangged, saan nga umanamong dagiti negosiante. Ammoda nga iti P125-wage increase ket saan a praktikal a maiwayat iti daytoy a panawen a di pay nakalung-aw ti ekonomia ti pagilian.
Agdapag ngarud nga impasa ti Kamara ti nasao a gakat ket makaammonton ti Senado nga agsarapa kadagiti maibato a pammabalaw no bilang di pumasa daytoy kadagiti senador.
Iti uray ania a panirigan, maysa daytoy a wagas ti Kamara a panangpastidiar iti Senado. Pagparangenna a lapped ti Senado iti panagdur-as ti panagbiag dagiti tattao ken iti ekonomia ti pagilian ket kasapulan a mapukaw daytoy tapno agbalin a unicameral ti porma ti gobierno iti babaen man iti parliamentaria wenno presidensial.
Adda ngarud iti Senado iti nakain-inaka a situasion nga aniaman nga addangna ket mapuruakan latta iti pammabalaw.
No ipasana ti saan a realistiko a gakat a P125-wage increase, matugkikna ti ibubusor dagiti negosiante. No dina garawen ti gakat, ibaganto met dagiti trabahador nga awan ti panangipategda kadagiti babassit nga umili.
Kastoy ti klase ti panangituray iti pagiliantayo. Ti nakaladladingit, agbalin a kasla peon dagiti umili a pagtigtignayen dagiti politiko.


text:
Abril 22
Ti Abril 22 ti maika-112 nga aldaw ti tawen (maika-113 kadagiti bisiesto a tawen) iti kalendario a Gregoriano. Adda pay 253 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1724 – Immanuel Kant, Aleman a pilosopo (pimmusay 1804)
- 1870 – Vladimir Lenin, Ruso a rebolusionario ken immuna a Premier ti Kappon ti Sobiet (pimmusay 1924)
- 1937 – Jack Nicholson, Amerikano nga aktor
Pimmusay[urnosen | urnosen ti taudan]
- 1994 – Richard Nixon, maika-37 a Presidente ti Estados Unidos (naipasngay 1913)


text:
VIGAN CITY – Naipilaan iti kaso iti city prosecutor’s office ditoy ti suspek a nangtakaw iti selpon ken petaka ti maysa nga ahente ti agas idi Agosto 17, 2010.
Napilaan iti kaso a robbery ni Salino Arellano y Wakit, 17, awanan panggedan, residente iti Barangay III ditoy siudad iti babaen ti docket NPS No. 1-14-INQ-10H-00027.
Naaresto iti follow-up operation dagiti polis ditoy siudad ni Arellano kalpasan a sinerrekna idi agarup 4:17 ti parbangon ti Agosto 17 ti pagkaseraan ni Ronald Allan Rodrigo Pandaroan, 30, naasawaan, residente iti Barangay X, San Nicolas, Ilocos Norte sana tinakaw ti petaka ti biktima a naglaon iti credit card, fleet card, P3,750 ken maysa a selpon a Nokia 2100.#


text:
SAN JUAN, Ilocos Sur – Manamnama a malpas ti baro a municipal hall daytoy nga ili iti bulan ti Abril.
Kinuna ni Mayor Benjamin Sarmiento nga umalis dagiti amin a pagopisinaan iti baro a pasdek apaman a malpas daytoy.
Kinuna ni Sarmiento a ti municipal trial court ti mangokupar iti daan a municipal building.
Innayon ti mayor a namnamaenna a mapadasan a pagopisinaan ti baro a munisipio sakbay nga umulog iti puestona.
Awan ti kasango ni Bernard Sarmiento, ABC President ken anak ti mayor, iti kinamayor iti masungad nga eleksion.#